qundao/data-zh-poetry huggingface dataset:
送張安道赴南都留臺
作者：蘇軾
朝代：宋

我公古仙伯，超然羨門姿。
偶懷濟物志，遂爲世所縻。
黄龍遊帝郊，簫韶鳳來儀。
終然反溟極，豈復安籠池。
出入四十年，憂患未嘗辭。
一言有歸意，闔府諫莫移。
吾君信英睿，搜士及茅茨。
無人長者側，何以安子思。
歸來掃一室，虛白以自怡。
游於物之初，世俗安得知。
我亦世味薄，因循鬢生絲。
出處良細事，從公當有時。
送張職方吉甫赴閩漕六和寺中作
作者：蘇軾
朝代：宋

羨君超然鸞鶴姿，江湖欲下還飛去。
空使吳兒怨不留，青山漫漫七閩路。
門前江水去掀天，寺後清池碧玉環。
君如大江日千里，我如此水千山底。
送張軒民寺丞赴省試
作者：蘇軾
朝代：宋

龍飛甲子盡豪英，嘗喜吾猶及老成。
人競春蘭笑秋菊，天教明月伴長庚。
傳家各自聞詩禮，與子相逢亦弟兄。
洗眼上林看躍馬，賀詩先到古宣城。
送惠州押監北歸
作者：蘇軾
朝代：宋

一聲鳴雁破江雲，萬葉梧桐卷露銀。
我自飄零足羈旅，更堪秋晚送行人。
送戴蒙赴成都玉局觀將老焉
作者：蘇軾
朝代：宋

拾遺被酒行歌處，野梅官柳西郊路。
聞道華陽版籍中，至今尚有城南杜。
我欲歸尋萬里橋，水花風葉暮蕭蕭。
芋魁徑尺誰能盡，榿木三年已足燒。
百歲風狂定何有，羨君今作峨眉叟。
縱未家生執戟郎，也應世出埋輪守。
莫欺老病未歸身，玉局他年第幾人。
會待子猷清興發，還須夜雪去尋君。
送文與可出守陵州
作者：蘇軾
朝代：宋

壁上墨君不解語，見之尚可消百憂。
而况我友似君者，素節凜凜欺霜秋。
清詩健筆何足數，逍遥齊物追莊周。
奪官遣去不自覺，曉梳脫髮誰能收。
江邊亂山赤如赭，陵陽正在千山頭。
君知遠別懷抱惡，時遣墨君解我愁。
送晁美叔發運右司年兄赴闕
作者：蘇軾
朝代：宋

我年二十無朋儔，當時四海一子由。
君來扣門如有求，頎然鶴骨清而修。
醉翁遣我從子遊，翁如退之蹈軻丘。
尚欲放子出一頭，酒醒夢斷四十秋。
病鶴不病骨愈虬，惟有我顔老可羞。
醉翁賓客散九州，幾人白髮還相收。
我如懷祖拙自謀，正作尚書已過優。
君求會稽實良籌，往看萬壑爭交流。
送曹輔赴閩漕
作者：蘇軾
朝代：宋

曹子本儒俠，筆勢翻濤瀾。
往來戎馬間，邊風裂儒冠。
詩成橫槊裏，楯墨何曾乾。
一旦事遠遊，紅塵隔嚴灘。
平生羊炙口，並海搜鹹酸。
一從荔支食，豈念苜蓿盤。
我亦江海人，市朝非所安。
常恐青霞志，坐隨白髮闌。
淵明賦歸去，談笑便解官。
我今何爲者，索身良獨難。
憑君問清淮，秋水今幾竿。
我舟何時發，霜露日已寒。
送曾仲錫通判如京師
作者：蘇軾
朝代：宋

邊城歲暮多風雪，强壓春醪與君別。
玉帳夜談霜月苦，鐵騎曉出冰河裂。
斷蓬飛葉捲黄沙，祇有千林䰒鬆花。
應爲王孫朝上國，珠幢玉節與排衙。
左援公孝右孟博，我居其間嘯且諾。
僕夫爲我催歸來，要與北海春水爭先回。
送曾子固倅越得燕字
作者：蘇軾
朝代：宋

醉翁門下士，雜遝難爲賢。
曾子獨超軼，孤芳陋羣妍。
昔從南方來，與翁兩聯翩。
翁今自憔悴，子去亦宜然。
賈誼窮適楚，樂生老思燕。
那因江鱠美，遽厭天庖羶。
但苦世論隘，聒耳如蜩蟬。
安得萬頃池，養此橫海鱣。
送李公恕赴闕
作者：蘇軾
朝代：宋

君才有如切玉刀，見之凜凜寒生毛。
願隨壯士斬蛟蜃，不願腰間纏錦絳。
用違其才志不展，坐與胥史同疲勞。
忽然眉上有黄氣，吾君漸欲收英髦。
立談左右皆動色，一語徑破千言牢。
我頃分符在東武，脫略萬事惟嬉遨。
盡壞屏障通內外，仍呼騎曹爲馬曹。
君爲使者見不問，反更對飲持雙螯。
酒酣箕坐語驚衆，雜以嘲諷窮詩騷。
世上小兒多忌諱，獨能容我真賢豪。
爲我買田臨汶水，逝將歸去誅蓬蒿。
安能終老塵土下，俯仰隨人如桔槹。
送李公擇
作者：蘇軾
朝代：宋

嗟予寡兄弟，四海一子由。
故人雖云多，出處不我謀。
弓車無停招，逝去勢莫留。
僅存今幾人，各在天一陬。
有如長庚月，到曉爛不收。
宜我與夫子，相好手足侔。
比年兩見之，賓主更獻酬。
樂哉十日飲，衎衎和不流。
論事到深夜，僵仆鈴與騶。
頗嘗見使君，有客如此不。
欲別不忍言，慘慘集百憂。
念我野夫兄，知名三十秋。
已得其爲人，不待風馬牛。
他年林下見，傾蓋如白頭。
送李陶通直赴清溪
作者：蘇軾
朝代：宋

忠文文正二大老，蘇李廣平三舍人。
喜見通家賢子弟，自言得邑少風塵。
從來勢利關心薄，此去溪山琢句新。
肯向西湖留數月，錢塘初識小麒麟。
送杜介歸揚州
作者：蘇軾
朝代：宋

再入都門萬事空，閑看清洛漾東風。
當年帷幄幾人在，回首觚稜一夢中。
采藥會須逢薊子，問禪何處識龐翁。
歸來鄰里應迎笑，新長淮南舊桂叢。
送杭州杜戚陳三掾罷官歸鄉
作者：蘇軾
朝代：宋

秋風摵摵鳴枯蓼，船閣荒村夜悄悄。
正當逐客斷腸時，君獨歌呼醉連曉。
老夫平生齊得喪，尚戀微官失輕矯。
君今憔悴歸無食，五斗未可秋毫小。
君言失意能幾時，月啖蝦蟆行復皎。
殺人無驗中不快，此恨終身恐難了。
徇時所得無幾何，隨手已遭憂患繞。
期君正似種宿麥，忍饑待食明年麨。
送柳子玉赴靈仙
作者：蘇軾
朝代：宋

世事方艱便猛迴，此心未老已先灰。
何時夢入真君殿，也學傳呼觀主來。
送楊傑
作者：蘇軾
朝代：宋

天門夜上賓出日，萬里紅波半天赤。
歸來平地看跳丸，一點黄金鑄秋橘。
太華峰頭作重九，天風吹灧黄花酒。
浩歌馳下腰带鞓，醉舞崩崖一揮手。
神遊八極萬緣虛，下視蚊雷隠污渠。
大千一息八十返，笑厲東海騎鯨魚。
三韓王子西求法，鑿齒彌天兩勍敵。
過江風急浪如山，寄語舟人好看客。
送楊奉禮
作者：蘇軾
朝代：宋

譜牒推關右，風流出靖恭。
時情任險陂，家法故雍容。
南去河千頃，餘惟酒一鍾。
更誰哀老子，令得放疏慵。
送楊孟容
作者：蘇軾
朝代：宋

我家峨眉陰，與子同一邦。
相望六十里，共飲玻璃江。
江山不違人，遍滿千家窗。
但苦窗中人，寸心不自降。
子歸治小國，洪鐘噎微撞。
我留侍玉座，弱步敧豐扛。
後生多高才，名與黄童雙。
不肯入州府，故人餘老龐。
殷勤與問訊，愛惜霜眉厖。
何以待我歸，寒醅發春缸。
送歐陽主簿赴官韋城四首·其一
作者：蘇軾
朝代：宋

鳳雛驥子日相高，白髮蒼顔笑我曹。
讀遍牙籤三萬軸，却來小邑試牛刀。
送歐陽主簿赴官韋城四首·其三
作者：蘇軾
朝代：宋

白馬津頭春水來，白魚猶喜似江淮。
使君已復冰堂酒，更望重新畫舫齋。
送歐陽主簿赴官韋城四首·其二
作者：蘇軾
朝代：宋

出處年來恨不齊，一樽臨水記分携。
江湖咫尺吾將老，汝潁東流子却西。
送歐陽主簿赴官韋城四首·其四
作者：蘇軾
朝代：宋

道傍垂白定沾巾，正似當年綠髮新。
故國依然喬木在，典刑復見老成人。
送歐陽季默赴闕
作者：蘇軾
朝代：宋

先生豈止一懷祖，郎君不減王文度。
膝上幾日今白鬚，今我眼中見此父。
汝南相從三晦朔，君去苦早我來暮。
霜風凄緊正脫木，潁水清淺可立鷺。
莫辭白酒瀉香泉，已覺扁舟掠新渡。
坐看士衡執別手，更遣夢得出奇句。
郎君可是筦庫人，乃使驥隨蹇步。
置之行矣無足道，賢愚豈在遇不遇。
送歐陽推官赴華州監酒
作者：蘇軾
朝代：宋

我觀文忠公，四子皆超越。
仲也珠徑寸，照夜光如月。
好詩真脫兔，下筆先落鶻。
知音如周郎，議論亦英發。
文章乃餘事，學道探玄窟。
死爲長白主，名字書絳闕。
傷心清潁尾，已伴白鷗沒。
喜見三少年，俱有千里骨。
千里不難到，莫遣歷塊蹶。
臨分出苦語，願子書之笏。
送歐陽辯監澶州酒
作者：蘇軾
朝代：宋

汗血駕鼓車，何從致千里。
紛紛糟麴間，欲試賢公子。
君家江南英，濯足滄浪水。
却渡舊黄河，漲沙埋馬耳。
由來付造物，倚伏何窮已。
當念楚子文，三仕無慍喜。
送段屯田分得于字
作者：蘇軾
朝代：宋

勸農使者古大夫，不惜春衫踐泥塗。
王事靡盬君甚劬，奉常客卿虬兩鬚。
東武縣令天馬駒，泮宮先生非俗儒。
相與野飲四子俱，樂哉此樂城中無。
溪邊策杖自携壺，腰笏不煩何易于。
膠西病守老且迂，空齋愁坐紛墨朱。
四十豈不知頭顱，畏人不出何其愚。
送江公著知吉州
作者：蘇軾
朝代：宋

三吳行盡千山水，猶道桐廬更清美。
豈惟濁世隠狂奴，時平亦出佳公子。
初冠惠文讀城旦，晚入奉常陪劍履。
方將華省起彈冠，忽憶釣臺歸洗耳。
未應良木棄大匠，要使名駒試千里。
奉親官舍當有擇，得郡江南差可喜。
白粲連檣一萬艘，紅粧執樂三千指。
簿書期會得餘閑，亦念人生行樂耳。
送沈逵赴廣南
作者：蘇軾
朝代：宋

嗟我與君皆丙子，四十九年窮不死。
君隨幕府戰西羌，夜渡冰河斫雲壘。
飛塵漲天箭灑甲，歸對妻孥真夢耳。
我謫黄岡四五年，孤舟出沒烟波裏。
故人不復通問訊，疾病饑寒疑死矣。
相逢握手一大笑，白髮蒼顔略相似。
我方北渡脫重江，君復南行輕萬里。
功名如幻何足計，學道有涯真可喜。
勾漏丹砂已付君，汝陽甕盎吾何恥。
君歸赴我雞黍約，買田築室從今始。
送淵師歸徑山
作者：蘇軾
朝代：宋

我昔嘗爲徑山客，至今詩筆餘山色。
師住此山三十年，妙語應須得山骨。
溪城六月水雲蒸，飛蚊猛捷如花鷹。
羨師方丈冰雪冷，蘭膏不動長明燈。
山中故人知我至，爭來問訊今何似。
爲言百事不如人，兩眼猶能書細字。
送煮菜贈包安靜先生
作者：蘇軾
朝代：宋

野菜此出珍又珍，送與西鄰病酒人。
便須起來和熱喫，不消洗面裹頭巾。
送牛尾貍與徐使君
作者：蘇軾
朝代：宋

風捲飛花自入帷，一樽遥想破愁眉。
泥深厭聽鷄頭鶻，酒淺欣嘗牛尾貍。
通印子魚猶带骨，披綿黄雀漫多脂。
殷勤送去煩纖手，爲我磨刀削玉肌。
送玉面貍
作者：蘇軾
朝代：宋

北距飛狐信未通，夜來縛到藁街東。
千年妖幻誰家婦，一國蒙茸亡是公。
丘首可憐迷故土，帝羓空用起腥風。
長纓俘獻埋輪使，未問豺狼問此翁。
送王伯敭守虢
作者：蘇軾
朝代：宋

華山東麓秦遺民，當時依山來避秦。
至今風俗含古意，柔桑綠水招行人。
行人掉臂不回首，爭入崤函土囊口。
惟有使君千里來，欲飲三堂無事酒。
三堂本來一事無，日長睡起聞投壺。
牀頭硯石開雲月，澗底松根劚雪腴。
山棚盜散人安寢，勸買耕牛發陳廩。
歸來只作水衡卿，我欲携壺就君飲。
送王竦朝散赴闕
作者：蘇軾
朝代：宋

我家衡山公，清而畏人知。
臧否不出口，默識如蓍龜。
擢子拱把中，云有驥騄姿。
胡爲三十載，尚作窮苦詞。
丈人不妄語，未效此何疑。
朅來清潁上，淚濕中郎詩。
怪我一年長，而作十年衰。
同時幾人在，豈敢怨白髭。
願言指松柏，永與霜雪期。
送碧香酒與趙明叔教授
作者：蘇軾
朝代：宋

聞君有婦賢且廉，勸君慎勿爲楚相。
不羨紫駝分御食，自遣赤脚沽村釀。
嗟君老狂不知愧，更吟醜婦惡嘲謗。
諸生聞語定失笑，冬暖號寒卧無帳。
碧香近出帝子家，鵝兒破殻酥流盎。
不學劉伶獨自飲，一壺往助齊眉餉。
送程七表弟知泗州
作者：蘇軾
朝代：宋

江湖不在眼，塵土坐滿顔。
繫舟清洛尾，初見淮南山。
淮山相媚好，曉鏡開烟鬟。
持此娛使君，一笑簿領間。
使君如天馬，朝燕暮荆蠻。
時無王良手，空老十二閑。
聊當出毫末，化服狡與頑。
勿謂無人知，古佛臨清灣。
赤子視萬類，流萍閱人寰。
但使可此人，餘事真茅菅。
送程之邵簽判赴闕
作者：蘇軾
朝代：宋

夜光不自獻，天驥良難知。
從來一狐腋，或出五羖皮。
賢哉江東守，收此幕中奇。
無華豈易識，既得不自隨。
留君望此府，助我憐其衰。
二年促膝語，一旦長揖辭。
林深伏猛在，岸改潛珍移。
去此當安從，失君徒自悲。
念君瑚璉質，當今臺閣宜。
去矣會有合，豈當懷其私。
送程建用
作者：蘇軾
朝代：宋

先生本舌耕，文字浩千頃。
空倉付公子，坐待發苕穎。
十年困新說，兒女爭捕影。
鑿垣種蒿蓬，嘉穀誰復省。
空餘南陔意，太息北堂冷。
織屨隨方進，採薪教韋逞。
辛勤守一經，菽水賢五鼎。
今年聞起廢，魯史復光景。
公子亦改官，三就繁馬頸。
歸來一笑粲，素髮颯垂領。
會看金花詔，湯沐奉朝請。
天公不吾欺，壽與龜鶴永。
送程德林赴真州
作者：蘇軾
朝代：宋

君爲縣令元豐中，吏貪功利以病農。
君欲言之路無從，移書諫臣以自通，元豐天子爲改容。
我時匹馬江西東，問之逆旅言頗同。
老人愛君如劉寵，小兒敬君如魯恭。
爾來明目達四聰，收拾駔駿冀北空。
君爲赤令有古風，政聲直入明光宮。
天廐如海養羣龍，并收其子豈不公，白沙何必煩此翁。
送穆越州
作者：蘇軾
朝代：宋

江海相望十五年，羨公松柏蔚蒼顔。
四朝耆舊冰霜後，兩郡風流水石間。
舊政猶傳蜀父老，先聲已振越溪山。
樽前俱是蓬萊守，莫放高樓雪月閑。
送竹几與謝秀才
作者：蘇軾
朝代：宋

平生長物擾天真，老去歸田只此身。
留我同行木上座，贈君無語竹夫人。
但隨秋扇年年在，莫鬬瓊枝夜夜新。
堪笑荒唐玉川子，暮年家口若爲親。
送竹香爐
作者：蘇軾
朝代：宋

枯槁形骸惟見耳，凋殘鬢髮只留鬚。
平生大節堪爲底，今日灰心始見渠。
送筍芍藥與公擇二首·其一
作者：蘇軾
朝代：宋

久客厭虜饌，枵然思南烹。
故人知我意，千里寄竹萌。
駢頭玉嬰兒，一一脫錦䙀。
庖人應未識，旅人眼先明。
我家拙厨膳，彘肉芼蕪菁。
送與江南客，燒煮配香秔。
”。
送筍芍藥與公擇二首·其二
作者：蘇軾
朝代：宋

今日忽不樂，折盡園中花。
園中亦何有，芍藥裊殘葩。
久旱復遭雨，紛披亂泥沙。
不折亦安用，折去還可嗟。
棄擲亮未能，送與謫仙家。
還將一枝春，插向兩髻丫。
送胡掾
作者：蘇軾
朝代：宋

亂葉和淒雨，投空如散絲。
流年一如此，遊子去何之。
節義古所重，艱危方自茲。
他年著清德，仍復畏人知。
送芝上人遊廬山
作者：蘇軾
朝代：宋

二年閱三州，我老不自惜。
團團如磨牛，步步踏陳迹。
豈知世外人，長與魚鳥逸。
老芝如雲月，炯炯時一出。
比年三見之，常若有所適。
逝將走廬阜，計闊道逾密。
吾生如寄耳，出處誰能必。
江南千萬峰，何處訪子室。
送范中濟經略侍郎分韵賦詩以元戎十乘以先啟行爲韵軾得先字且贈以魚枕杯四馬箠一
作者：蘇軾
朝代：宋

梁李久樂禍，自焚豈非天。
兩鼠鬬穴中，一勝亦偶然。
謀初要百慮，善後乃萬全。
廟堂選世將，范氏真多賢。
仁風被宿麥，綠浪摇晴川。
號令聳毛羽，先聲落虛弦。
我家天一方，去路城西偏。
投竿困障日，賣劍行歸田。
贈君荆魚杯，副以蜀馬鞭。
一醉可以起，毋令祖生先。
送范德孺
作者：蘇軾
朝代：宋

漸覺東風料峭寒，青蒿黄韭試春盤。
遥想慶州千嶂裏，暮雲衰草雪漫漫。
送范景仁游洛中
作者：蘇軾
朝代：宋

小人真闇事，閑退豈公難。
道大吾何病，言深聽者寒。
憂時雖早白，駐世有還丹。
得酒相逢樂，無心所遇安。
去年行萬里，蜀路走千盤。
投老身彌健，登山意未闌。
西游爲櫻筍，東道盡鵷鸞。
杖屨携兒去，園亭借客看。
折花斑竹寺，弄水石樓灘。
鬻馬衰憐白，驚雷怯笑韓。
蘚書標洞府，松蓋偃天壇。
試與劉夫子，重尋靖長官。
送范純粹守慶州
作者：蘇軾
朝代：宋

才大古難用，論高常近迂。
君看趙魏老，乃爲滕大夫。
浮雲無根蒂，黄潦能須臾。
知經幾成敗，得見真賢愚。
羽旄照城闕，談笑安邊隅。
當年老使君，赤手降於菟。
諸郎更何事，折箠鞭其雛。
吾知鄧平叔，不鬬月支胡。
送蔡冠卿知饒州
作者：蘇軾
朝代：宋

吾觀蔡子與人遊，掀豗笑語無不可。
平生儻蕩不驚俗，臨事迂闊乃過我。
橫前坑阱衆所畏，布路金珠誰不裹。
爾來變化驚何速，昔號剛强今亦頗。
憐君獨守廷尉法，晚歲却理鄱陽柂。
莫嗟天驥逐羸牛，欲試良玉須猛火。
世事徐觀真夢寐，人生不信長轗軻。
知君决獄有陰功，他日老人酬魏顆。
送蔣穎叔帥熙河
作者：蘇軾
朝代：宋

西方猶宿師，論將不及我。
苟無深入計，緩带我亦可。
承明正須君，文字粲藻火。
自薦雖云數，留行終不果。
正坐喜論兵，臨老付邊鎖。
新詩出談笑，僚友困掀簸。
我欲歌杕杜，楊柳方婀娜。
邊風事首虜，所得蓋幺麽。
願爲魯連書，一射聊城笴。
陰功在不殺，結草酬魏顆。
送虢令趙薦
作者：蘇軾
朝代：宋

嗟我去國久，得君如得歸。
今君捨我去，從此故人稀。
不惜故人稀，但恐晤語非。
佳人西方子，佩服貝與璣。
宛兮若處女，未始識戶扉。
何必識戶扉，潛玉有光輝。
送蜀人張師厚赴殿試二首·其一
作者：蘇軾
朝代：宋

忘歸不覺鬢毛斑，好事鄉人尚往還。
斷嶺不遮西望眼，送君直過楚王山。
送蜀人張師厚赴殿試二首·其二
作者：蘇軾
朝代：宋

雲龍山下試春衣，放鶴亭前送落暉。
一色杏花三十里，新郎君去馬如飛。
送表弟程六知楚州
作者：蘇軾
朝代：宋

炯炯明珠照雙璧，當年三老蘇程石。
里人下道避鳩杖，刺史迎門倒鳬舄。
我時與子皆兒童，狂走從人覓梨栗。
健如黄犢不可恃，隙過白駒那暇惜。
醴泉寺古垂橘柚，石頭山高暗松櫟。
諸孫相逢萬里外，一笑未解千憂集。
子方得郡古山陽，老手生風謝刀筆。
我正含毫紫微閣，病眼昏花困書檄。
莫教印綬繫餘年，去掃墳墓當有日。
功成頭白早歸來，共藉梨花作寒食。
送表忠觀錢道士歸杭
作者：蘇軾
朝代：宋

先王舊德在民心，著令稱忠上意深。
墮淚行看會祠下，挂名爭欲刻碑陰。
淒涼破屋塵凝坐，憔悴雲孫雪滿簪。
未信諸豪容郭解，却從他縣施千金。
送襄陽從事李友諒歸錢塘
作者：蘇軾
朝代：宋

居杭積五歲，自意本杭人。
故山歸無家，欲卜西湖鄰。
良田不難買，靜士誰當親。
髯張既超然，老潛亦絕倫。
李子冰玉姿，文行兩清淳。
歸從三人游，便足了此身。
公隄不改昨，姥嶺行開新。
幽夢隨子去，松花落衣巾。
送賈訥倅眉二首·其一
作者：蘇軾
朝代：宋

當年入蜀歎空回，未見峨眉肯再來。
童子遥知頌襦袴，使君先已洗樽罍。
鹿頭北望應逢雁，人日東郊尚有梅。
我老不堪歌樂職，後生試覓子淵才。
送賈訥倅眉二首·其二
作者：蘇軾
朝代：宋

老翁山下玉淵回，手植青松三萬栽。
父老得書知我在，小軒臨水爲君開。
試看一一龍蛇活，更聽蕭蕭風雨哀。
便與甘棠同不剪，蒼髯白甲待歸來。
送趙寺丞寄陳海州
作者：蘇軾
朝代：宋

景疏樓上喚蛾眉，君到應先誦此詩。
若見孟公投轄飲，莫忘衝雪送君時。
送路都曹
作者：蘇軾
朝代：宋

積雪困桃李，春心誰爲容。
淮光釀山色，先作歸意濃。
我亦倦游者，君恩繫疏慵。
欲留耿介士，伴我衰遲蹤。
吏課升斗積，崎嶇等鉛舂。
那將露電身，坐待收千鍾。
結髮空百戰，市人看先封。
誰能搔白首，抱關望夕烽。
子意諒已成，我言寧復從。
恨無乖崖老，一洗芥蒂胸。
我田荆溪上，伏臘亦粗供。
懷哉江南路，會作林下逢。
送蹇道士歸廬山
作者：蘇軾
朝代：宋

物之有知蓋恃息，孰居無事使出入。
心無天游室不空，六鑿相攘婦爭席。
法師逃人入廬山，山中無人自往還。
往者一空還者失，此身正在無還間。
綿綿不絕微風裏，內外丹成一彈指。
人間俯仰三千秋，騎鶴歸來與子游。
送運判朱朝奉入蜀
作者：蘇軾
朝代：宋

靄靄青城雲，娟娟峨嵋月。
隨我西北來，照我光不滅。
我在塵土中，白雲呼我歸。
我游江湖上，明月濕我衣。
岷峨天一方，雲月在我側。
謂是山中人，相望了不隔。
夢尋西南路，默數長短亭。
似聞嘉陵江，跳波吹枕屏。
送君無一物，清江飲君馬。
路穿慈竹林，父老拜馬下。
不用驚走藏，使者我友生。
聽訟如家人，細說爲汝評。
若逢山中友，問我歸何日。
爲話腰脚輕，猶堪踏泉石。
送邵道士彥肅還都嶠
作者：蘇軾
朝代：宋

乞得紛紛擾擾身，結茅都嶠與仙鄰。
少而寡欲顔常好，老不求名語益真。
許邁有妻還學道，陶潛無酒亦從人。
相隨十日還歸去，萬劫清游結此因。
送鄧宗古還鄉
作者：蘇軾
朝代：宋

廣漢有姜子，孝弟行里閭。
赤眉雖豺虎，弛兵過其墟。
至今空清泉，無復雙鯉魚。
南鄭有李郃，妙得甘公書。
夜坐指流星，驚倒兩使車。
抱關不肯仕，布褐蒙璠璵。
西南固多士，君得二子餘。
凜凜忠文公，搜士及樵漁。
澗溪有幽討，蘋芷真嘉蔬。
歲晚終不食，心惻當何如。
送鄭戶曹
作者：蘇軾
朝代：宋

水繞彭城樓，山圍戲馬臺。
古來豪傑地，千載有餘哀。
隆準飛上天，重瞳亦成灰。
白門下呂布，大星隕臨淮。
尚想劉德輿，置酒此徘徊。
爾來苦寂寞，廢圃多蒼苔。
河從百步響，山到九里回。
山水自相激，夜聲轉風雷。
蕩蕩清河堧，黄樓我所開。
秋月墮城角，春風摇酒杯。
遲君爲座客，新詩出瓊瑰。
樓成君已去，人事固多乖。
他年君倦游，白首賦歸來。
登樓一長嘯，使君安在哉。
送鄭戶曹
作者：蘇軾
朝代：宋

遊遍錢塘湖上山，歸來文字带芳鮮。
羸童瘦馬從吾飲，陋巷何人似子賢。
公業有田常乏食，廣文好客竟無氈。
東歸不趁花時節，開盡春風誰與妍。
送鄭戶曹賦席上果得榧子
作者：蘇軾
朝代：宋

彼美玉山果，粲爲金盤實。
瘴霧脫蠻溪，清樽奉佳客。
客行何以贈，一語當加璧。
祝君如此果，德膏以自澤。
驅攘三彭仇，已我心腹疾。
願君如此木，凜凜傲霜雪。
斲爲君倚几，滑浄不容削。
物微興不淺，此贈毋輕擲。
送酒與崔誠老
作者：蘇軾
朝代：宋

雪堂居士醉方熟，玉澗山人冷不眠。
送與安州潑醅酒，從今三日是三年。
送金山鄉僧歸蜀開堂
作者：蘇軾
朝代：宋

撞鐘浮玉山，迎我三千指。
衆中聞謦欬，未語知鄉里。
我非箇中人，何以默識子。
振衣忽歸去，隻影千山裏。
涪江與中泠，共此一味水。
冰盤薦琥珀，何似糖霜美。
送錢承制赴廣西路分都監
作者：蘇軾
朝代：宋

當年我作表忠碑，坐覺江山氣未衰。
舞鳳尚從天目下，收駒時有渥洼姿。
踞牀到處堪吹笛，橫槊何人解賦詩。
知是丹霞燒佛手，先聲應已懾羣夷。
送錢穆父出守越州二首·其一
作者：蘇軾
朝代：宋

簿書常苦百憂集，樽酒今應一笑開。
京兆從教思廣漢，會稽聊喜得方回。
送錢穆父出守越州二首·其二
作者：蘇軾
朝代：宋

若耶溪水雲門寺，賀監荷花空自開。
我恨今猶在泥滓，勸君莫棹酒船回。
送錢藻出守婺州得英字
作者：蘇軾
朝代：宋

老手便劇郡，高懷厭承明。
聊紆東陽綬，一濯滄浪纓。
東陽佳山水，未到意已清。
過家父老喜，出郭壺漿迎。
子行得所願，愴悢居者情。
吾君方急賢，日旰坐邇英。
黄金招樂毅，白璧賜虞卿。
子不少自貶，陳義空崢嶸。
古稱爲郡樂，漸恐煩敲搒。
臨分敢不盡，醉語醒還驚。
送陳伯修察院赴闕
作者：蘇軾
朝代：宋

裕陵固天縱，筆有雲漢姿。
嘗重連山象，不數秋風辭。
龍騰與虎變，貍豹復何施。
我窮真有數，文字乃見知。
聞君射策日，妙語發疇咨。
一日喧萬口，驚倒同舍兒。
豈知二十年，道路猶遲遲。
苦言如藥石，瞑眩終見思。
屈伸反覆手，獨於君可疑。
四門方穆穆，行矣及此時。
送陳睦知潭州
作者：蘇軾
朝代：宋

華清縹緲浮高棟，上有纈林藏石甕。
一杯此地初識君，千巌夜上同飛鞚。
君時年少面如玉，一飲百觚嫌未痛。
白鹿泉頭山月出，寒光潑眼如流汞。
朝元閣上酒醒時，卧聽風鑾鳴鐵鳳。
舊遊空在人何處，二十三年真一夢。
我得生還雪髯滿，君亦老嫌金带重。
有如社燕與秋鴻，相逢未穩還相送。
洞庭青草渺無際，天柱紫蓋森欲動。
湖南萬古一長嗟，付與騷人發嘲弄。
送頓起
作者：蘇軾
朝代：宋

客路相逢難，爲樂常不足。
臨行挽衫袖，更賞折殘菊。
佳人亦何念，悽斷陽關曲。
酒闌不忍去，共接一寸燭。
留君終無窮，歸駕不免促。
岱宗已在眼，一往繼前躅。
天門四十里，夜看扶桑浴。
回頭望彭城，大海浮一粟。
故人在其下，塵土相豗蹴。
惟有黄樓詩，千古配淇澳。
送顔復兼寄王鞏
作者：蘇軾
朝代：宋

彭城官居冷如水，誰從我遊顔氏子。
我衰且病君亦窮，衰窮相守正其理。
胡爲一朝捨我去，輕衫觸熱行千里。
問君無乃求之與，答我不然聊爾耳。
京師萬事日日新，故人如故今有幾。
君知牛行相君宅，扣門但覓王居士。
清詩草聖俱入妙，別後寄我書連紙。
苦恨相思不相見，約我重陽嗅霜蕊。
君歸可喚與俱來，未應指目妨進擬。
太一老仙閑不出，踵門問道今時矣。
因行過我路幾何，願君推挽加鞭箠。
吾儕一醉豈易得，買羊釀酒從今始。
送顧子敦奉使河朔
作者：蘇軾
朝代：宋

我友顧子敦，軀膽兩俊偉。
便便十圍腹，不但貯書史。
容君數百人，一笑萬事已。
十年卧江海，了不見慍喜。
磨刀向豬羊，釃酒會鄰里。
歸來如一夢，豐頰愈茂美。
平生批敕手，濃墨寫黄紙。
會當勒燕然，廊廟登劍履。
翻然向河朔，坐念東郡水。
河來屹不去，如尊乃勇耳。
送魯元翰少卿知衛州
作者：蘇軾
朝代：宋

冗士無處著，寄身范公園。
桃李忽成陰，薺麥秀已繁。
閉門春晝永，惟有黄蜂喧。
誰人肯携酒，共醉榆柳村。
髯卿獨何者，一月三到門。
我不往拜之，髯來意彌敦。
堂堂元老後，亹亹仁人言。
憶在錢塘歲，情好均弟昆。
時於冰雪中，笑語作春溫。
欲飲徑相覓，夜開叢竹軒。
搜尋到篋笥，鮓醢無復存。
每愧烟火中，玉腕親炮燔。
別來今幾何，相對如夢魂。
告我當北渡，新詩侑清樽。
坡陀太行麓，洶湧黄河翻。
仕宦非不遇，王畿西北垣。
斯民如魚耳，見網則驚奔。
皎皎千丈清，不如尺水渾。
刑政雖首務，念當養其源。
一聞襦袴音，盜賊安足論。
送鮮于都曹歸蜀灌口舊居
作者：蘇軾
朝代：宋

籋盡霜鬚照碧銅，依然春雪在長松。
朝行犀浦催收芋，夜渡繩橋看伏龍。
莫歎倦游無駟馬，要將老健敵千鍾。
子雲三世惟身在，爲向西南說病容。
送黄師是赴兩浙憲
作者：蘇軾
朝代：宋

世久無此士，我晚得王孫。
寧非叔度家，豈出次公門。
白首沉下吏，綠衣有公言。
哀哉吳越人，久爲江湖吞。
官自倒帑廩，飽不及黎元。
近聞海上港，漸出水底村。
願君五袴手，招此半菽魂。
一見刺史天，稍忘獄吏尊。
會稽入吾手，鏡湖小於盆。
比我東來時，無復瘡痍存。
連日與王忠玉張全翁游西湖訪北山清順道潛二詩僧登垂雲亭飲參寥泉最後過唐州陳使君夜飲忠玉有詩次韵答之
作者：蘇軾
朝代：宋

北山非自高，千仞付我足。
西湖亦何有，萬象生我目。
雲深人在塢，風靜響應谷。
與君皆無心，信步行看竹。
竹間逢詩鳴，眼色奪湖淥。
百篇成俯仰，二老相追逐。
故應千頃池，養此一雙鵠。
山高路已斷，亭小膝更促。
夜尋三尺井，渴飲半甌玉。
明朝鬧絲管，寒食雜歌哭。
使君坐無聊，狂客來不速。
載酒有鴟夷，扣門非啄木。
浮蛆灧金碗，翠羽出華屋。
須臾便陳迹，覺夢那可續。
及君未渡江，過我勤秉燭。
一笑換人爵，百年終鬼錄。
連雨江漲二首·其一
作者：蘇軾
朝代：宋

越井岡頭雲出山，牂牁江上水如天。
牀牀避漏幽人屋，浦浦移家蜑子船。
龍卷魚蝦并雨落，人隨雞犬上牆眠。
只應樓下平階水，長記先生過嶺年。
連雨江漲二首·其二
作者：蘇軾
朝代：宋

急雨蕭蕭作晚凉，卧聞榕葉響長廊。
微明燈火耿殘夢，半濕簾櫳浥舊香。
高浪隠牀吹甕盎，暗風驚樹擺琳琅。
先生不出晴無用，留與空階滴夜長。
遊三游洞
作者：蘇軾
朝代：宋

凍雨霏霏半成雪，游人屨凍蒼苔滑。
不辭携被巌底眠，洞口雲深夜無月。
遊中峰杯泉
作者：蘇軾
朝代：宋

石眼杯泉舉世無，要知杯渡是凡夫。
可憐狡獪維摩老，戲取江湖入缽盂。
遊何山
作者：蘇軾
朝代：宋

今日何山是勝遊，亂峰縈轉繞滄洲。
雲含老樹明還滅，石礙飛泉咽復流。
遍嶺煙霞迷俗客，一溪風雨送歸舟。
自嗟塵土先衰老，底事孤僧亦白頭。
遊博羅香積寺
作者：蘇軾
朝代：宋

二年流落蛙魚鄉，朝來喜見麥吐芒。
東風摇波舞浄綠，初日泫露酣嬌黄。
汪汪春泥已沒膝，剡剡秋穀初分秧。
誰言萬里出無友，見此二美喜欲狂。
三山屏擁僧舍小，一溪雷轉松陰凉。
要令水力供臼磨，與相地脈增隄防。
霏霏落雪看收麵，隠隠疊鼓聞舂糠。
散流一啜雲子白，炊裂十字瓊肌香。
豈惟牢丸薦古味，要使真一流天漿。
詩成捧腹便絕倒，書生說食真膏肓。
遊太平寺浄土院觀牡丹中有淡黄一朵特奇爲作小詩
作者：蘇軾
朝代：宋

醉中眼纈自斕斑，天雨曼陀照玉盤。
一朵淡黄微拂掠，鞓紅魏紫不須看。
遊寶雲寺得唐彥猷爲杭州日送客舟中手書一絕句云山雨霏微不滿空畫船來往疾輕鴻誰知獨卧朱簾裏一榻無塵四面風明日送彥猷之子坰赴鄂州舟中遇微雨感歎前事因和其韵作兩首送之且歸其書唐氏·其一
作者：蘇軾
朝代：宋

二妙凋零筆法空，忽驚雲海戲羣鴻。
清詩不敢私囊篋，人道黄門有父風。
遊寶雲寺得唐彥猷爲杭州日送客舟中手書一絕句云山雨霏微不滿空畫船來往疾輕鴻誰知獨卧朱簾裏一榻無塵四面風明日送彥猷之子坰赴鄂州舟中遇微雨感歎前事因和其韵作兩首送之且歸其書唐氏·其二
作者：蘇軾
朝代：宋

出處榮枯一笑空，十年社燕與秋鴻。
誰知白首長河路，還卧當時送客風。
遊張山人園
作者：蘇軾
朝代：宋

壁間一軸烟蘿子，盆裏千枝錦被堆。
慣與先生爲酒伴，不嫌刺史亦顔開。
纖纖入麥黄花亂，颯颯催詩白雨來。
聞道君家好井水，歸軒乞得滿瓶回。
遊徑山
作者：蘇軾
朝代：宋

衆峰來自天目山，勢若駿馬奔平川。
中途勒破千里足，金鞭玉𩍐相迴旋。
人言山住水亦住，下有萬古蛟龍淵。
道人天眼識王氣，結茅宴坐荒山巔。
精誠貫山石爲裂，天女下試顔如蓮。
寒窗暖足來朴渥，夜鉢呪水降蜿蜒。
雪眉老人朝叩門，願爲弟子長參禪。
爾來廢興三百載，奔走吳會輸金錢。
飛樓湧殿壓山破，朝鐘暮鼓驚龍眠。
晴空仰見浮海蜃，落日下數投林鳶。
有生共處覆載內，擾擾膏火同烹煎。
近來愈覺世路隘，每到寬處差安便。
嗟余老矣百事廢，却尋舊學心茫然。
問龍乞水歸洗眼，欲看細字銷殘年。
遊惠山·其一
作者：蘇軾
朝代：宋

夢裏五年過，覺來雙鬢蒼。
還將塵土足，一步漪瀾堂。
俯窺松桂影，仰見鴻鶴翔。
炯然肝肺間，已作冰玉光。
虛明中有色，清浄自生香。
還從世俗去，永與世俗忘。
遊惠山·其三
作者：蘇軾
朝代：宋

敲火發山泉，烹茶避林樾。
明窗傾紫盞，色味兩奇絕。
吾生眠食耳，一飽萬想滅。
頗笑玉川子，饑弄三百月。
豈如山中人，睡起山花發。
一甌誰與共，門外無來轍。
遊惠山·其二
作者：蘇軾
朝代：宋

薄雲不遮山，疏雨不濕人。
蕭蕭松徑滑，策策芒鞋新。
嘉我二三子，皎然無緇磷。
勝遊豈殊昔，清句仍絕塵。
弔古泣舊史，疾讒歌小旻。
哀哉扶風子，難與巢許鄰。
遊東西巌
作者：蘇軾
朝代：宋

謝公含雅量，世運屬艱難。
況復情所鍾，感概萃中年。
正頼絲與竹，陶寫有餘歡。
嘗恐兒輩覺，坐令高趣闌。
獨携縹緲人，來上東西山。
放懷事物外，徙倚弄雲泉。
一旦功業成，管蔡復流言。
慷慨桓野王，哀歌和清彈。
挽鬚起流涕，始知使君賢。
意長日月促，卧病已辛酸。
慟哭西州門，往駕那復還。
空餘行樂處，古木昏蒼煙。
遊桓山會者十人以春水滿四澤夏雲多奇峰爲韵得澤字
作者：蘇軾
朝代：宋

東郊欲尋春，未見鶑花迹。
春風在流水，鳬雁先拍拍。
孤帆信溶漾，弄此半篙碧。
艤舟桓山下，長嘯理輕策。
彈琴石室中，幽響清磔磔。
弔彼泉下人，野火失枯腊。
悟此人間世，何者爲真宅。
暮回百步洪，散坐洪上石。
愧我非王襄，子淵肯見客。
臨流吹洞簫，水月照連璧。
此歡真不朽，回首歲月隔。
想像斜川遊，作詩寄彭澤。
遊武昌寒溪西山寺
作者：蘇軾
朝代：宋

連山蟠武昌，翠木蔚樊口。
我來已百日，欲濟空搔首。
坐看鷗鳥沒，夢逐麇麚走。
今朝橫江來，一葦寄衰朽。
高談破巨浪，飛屨輕重阜。
去人曾幾何，絕壁寒溪吼。
風泉兩部樂，松竹三益友。
徐行欣有得，芝朮在蓬莠。
西上九曲亭，衆山皆培塿。
却看江北路，雲水渺何有。
離離見吳宮，莽莽真楚藪。
空傳孫郎石，無復陶公柳。
爾來風流人，惟有漫浪叟。
買田吾已决，乳水況宜酒。
所須修竹林，深處安井臼。
相將踏勝絕，更裹三日糗。
遊洞之日有亭吏乞詩既爲留三絕句於洞之石壁明日至峽州吏又至意若未足乃復以此詩授之
作者：蘇軾
朝代：宋

一徑繞山翠，縈紆去似蛇。
忽驚溪水急，爭看洞門呀。
滑磴攀秋蔓，飛橋踏古槎。
三扉迎北吹，一穴向西斜。
歎息烟雲老，追思歲月遐。
唐人昔未到，古俗此爲家。
洞暖無風雪，山深富鹿豭。
相逢衣盡草，環坐髻應髽。
竈突依巌黑，樽罍就石漥。
洪荒無傳記，想像在羲媧。
此事今安有，遺蹤我獨嗟。
山翁勸留句，强爲寫槎牙。
遊諸佛舍一日飲釅茶七盞戲書勤師壁
作者：蘇軾
朝代：宋

示病維摩元不病，在家靈運已忘家。
何須魏帝一丸藥，且盡盧仝七碗茶。
遊道場山何山
作者：蘇軾
朝代：宋

道場山頂何山麓，上徹雲峰下幽谷。
我從山水窟中來，尚愛此山看不足。
陂湖行盡白漫漫，青山忽作龍蛇盤。
山高無風松自響，誤認石齒號驚湍。
山僧不放山泉出，屋底清池照瑶席。
階前合抱香入雲，月裏仙人親手植。
出山回望翠雲鬟，碧瓦朱欄縹緲間。
白水田頭問行路，小溪深處是何山。
高人讀書夜達旦，至今山鶴鳴夜半。
我今廢學不歸山，山中對酒空三歎。
遊金山寺
作者：蘇軾
朝代：宋

我家江水初發源，宦游直送江入海。
聞道潮頭一丈高，天寒尚有沙痕在。
中泠南畔石盤陀，古來出沒隨濤波。
試登絕頂望鄉國，江南江北青山多。
羈愁畏晚尋歸楫，山僧苦留看落日。
微風萬頃靴文細，斷霞半空魚尾赤。
是時江月初生魄，二更月落天深黑。
江心似有炬火明，飛焰照山棲烏驚。
悵然歸卧心莫識，非鬼非人竟何物。
江山如此不歸山，江神見怪驚我頑。
我謝江神豈得已，有田不歸如江水。
遊靈隠寺戲贈開軒李居士
作者：蘇軾
朝代：宋

推倒垣牆也不難，一軒復作兩軒看。
若教從此成千里，巧歷如今也被謾。
遊靈隠高峰塔
作者：蘇軾
朝代：宋

言遊高峰塔，蓐食治野裝。
火雲秋未衰，及此初旦凉。
霧霏巌谷暗，日出草木香。
嘉我同來人，久便雲水鄉。
相勸小舉足，前路高且長。
古松攀龍蛇，怪石坐牛羊。
漸聞鐘磬音，飛鳥皆下翔。
入門空有無，雲海浩茫茫。
惟見聾道人，老病時絕糧。
問年笑不答，但指穴藜床。
心知不復來，欲歸更彷徨。
贈別留匹布，今歲天早霜。
遊鶴林招隠二首·其一
作者：蘇軾
朝代：宋

郊原雨初霽，春物有餘妍。
古寺滿修竹，深林聞杜鵑。
睡餘柳花墮，目眩山櫻然。
西窗有病客，危坐看香烟。
遊鶴林招隠二首·其二
作者：蘇軾
朝代：宋

行歌白雲嶺，坐詠修竹林。
風輕花自落，日薄山半陰。
澗草誰復識，聞香杳難尋。
時見城市人，幽居惜未深。
過大庾嶺
作者：蘇軾
朝代：宋

一念失垢污，身心洞清浄。
浩然天地間，惟我獨也正。
今日嶺上行，身世永相忘。
仙人拊我頂，結髮受長生。
過子忽出新意以山芋作玉糝羹色香味皆奇絕天上酥酏則不可知人間决無此味也
作者：蘇軾
朝代：宋

香似龍涎仍釅白，味如牛乳更全清。
莫將南海金虀膾，輕比東坡玉糝羹。
過安樂山聞山上木葉有文如道士篆符云此山乃張道陵所寓二首·其一
作者：蘇軾
朝代：宋

天師化去知何在，玉印相傳世共珍。
故國子孫今尚死，滿山秋葉豈能神。
過安樂山聞山上木葉有文如道士篆符云此山乃張道陵所寓二首·其二
作者：蘇軾
朝代：宋

真人已不死，外慕墮空虛。
猶餘好名意，滿樹寫天書。
過宜賓見夷中亂山
作者：蘇軾
朝代：宋

江寒晴不知，遠見山上日。
朦朧含高峰，晃蕩射峭壁。
橫雲忽飄散，翠樹紛歷歷。
行人挹孤光，飛鳥投遠碧。
蠻荒誰復愛，穠秀安可適。
豈無避世士，高隠鍊精魄。
誰能從之游，路有豺虎跡。
過密州次韵趙明叔喬禹功
作者：蘇軾
朝代：宋

先生依舊廣文貧，老守時遭醉尉嗔。
汝輩何曾堪一笑，吾儕相對復三人。
黄雞唱曉凄凉曲，白髮驚秋見在身。
一別膠西舊朋友，扁舟歸釣五湖春。
過嶺二首·其一
作者：蘇軾
朝代：宋

暫著南冠不到頭，却隨北雁與歸休。
平生不作兔三窟，今古何殊貉一丘。
當日無人送臨賀，至今有廟祀潮州。
劍關西望七千里，乘興真爲玉局游。
過嶺二首·其二
作者：蘇軾
朝代：宋

七年來往我何堪，又試曹溪一勺甘。
夢裏似曾遷海外，醉中不覺到江南。
波生濯足鳴空澗，霧繞征衣滴翠嵐。
誰遣山雞忽驚起，半巌花雨落毿毿。
過嶺寄子由
作者：蘇軾
朝代：宋

投章獻策謾多談，能雪冤忠死亦甘。
一片丹心天日下，數行清淚嶺雲南。
光榮歸珮呈佳瑞，瘴癘幽居弄晚嵐。
從此西風庾梅謝，却迎誰與馬毿毿。
過巴東縣不泊聞頗有萊公遺迹
作者：蘇軾
朝代：宋

萊公昔未遇，寂寞在巴東。
聞道山中樹，猶餘手種松。
江山養豪俊，禮數困英雄。
執板迎官長，趨塵拜下風。
當年誰刺史，應未識三公。
過廬山下
作者：蘇軾
朝代：宋

亂雲欲霾山，勢與飄風南。
羣隮相應和，勇往爭驂驔。
可憐薈蔚中，時出紫翠嵐。
雁沒失東嶺，龍騰見西龕。
一時供坐笑，百態變立談。
暴雨破坱圠，清飆掃渾酣。
廓然歸何處，陋矣安足戡。
亭亭紫霄峰，窈窈白石庵。
五老數松雪，雙溪落天潭。
雖云默禱應，顧有移文慚。
過建昌李野夫公擇故居
作者：蘇軾
朝代：宋

彭蠡東北源，廬阜西南麓。
何人修水上，種此一雙玉。
思之不可見，破宅餘修竹。
四鄰戒莫犯，十畝森似束。
我來仲夏初，解籜呈新綠。
幽鳥向我鳴，野人留我宿。
徘徊不忍去，微月挂喬木。
遥想他年歸，解組巾一幅。
對牀老兄弟，夜雨鳴竹屋。
卧聽鄰寺鐘，書窗有殘燭。
過揚州壽寧文覺顯公房
作者：蘇軾
朝代：宋

斕斑碎玉養菖蒲，一勺清泉滿石盂。
浄几明窗書小楷，便同爾雅注蟲魚。
過新息留示鄉人任師中
作者：蘇軾
朝代：宋

昔年嘗羨任夫子，卜居新息臨淮水。
怪君便爾忘故鄉，稻熟魚肥信清美。
竹陂雁起天爲黑，桐柏烟橫山半紫。
知君坐受兒女困，悔不先歸弄清泚。
塵埃我亦失收身，此行蹭蹬尤可鄙。
寄食方將依白足，附書未免煩黄耳。
往雖不及來有年，詔恩倘許歸田里。
却下關山入蔡州，爲買烏犍三百尾。
過於海舶得邁寄書酒作詩遠和之皆粲然可觀子由有書相慶也因用其韵賦一篇并寄諸子姪
作者：蘇軾
朝代：宋

我似老牛鞭不動，雨滑泥深四蹄重。
汝如黄犢走却來，海闊山高百程送。
庶幾門戶有八慈，不恨居鄰無二仲。
他年汝曹笏滿牀，中夜起舞踏破甕。
會當洗眼看騰躍，莫指癡腹笑空洞。
譽兒雖是兩翁癖，積德已自三世種。
豈惟萬一許生還，尚恐九十煩珍從。
六子晨耕簞瓢出，衆婦夜績燈火共。
春秋古史乃家法，詩筆離騷亦時用。
但令文字還照世，糞土腐餘安足夢。
過木櫪觀
作者：蘇軾
朝代：宋

石壁高千尺，微蹤遠欲無。
飛檐如劍寺，古柏似仙都。
許子嘗高遯，行舟悔不迂。
斬蛟聞猛烈，提劍想崎嶇。
寂寞棺猶在，修崇世已愚。
隠居人不識，化去俗爭吁。
洞府煙霞遠，人間爪髮枯。
飄飄乘倒景，誰復顧遺軀。
過杞贈馬夢得
作者：蘇軾
朝代：宋

萬古仇池穴，歸心負雪堂。
殷勤竹裏夢，猶自數山王。
過永樂文長老已卒
作者：蘇軾
朝代：宋

初驚鶴瘦不可識，旋覺雲歸無處尋。
三過門間老病死，一彈指頃去來今。
存亡慣見渾無淚，鄉井難忘尚有心。
欲向錢塘訪圓澤，葛洪川畔待秋深。
過江夜行武昌山聞黄州鼓角
作者：蘇軾
朝代：宋

清風弄水月銜山，幽人夜度吳王峴。
黄州鼓角亦多情，送我南來不辭遠。
江南又聞出塞曲，半雜江聲作悲健。
誰言萬方聲一槩，鼉憤龍愁爲余變。
我記江邊枯柳樹，未死相逢真識面。
他年一葉泝江來，還吹此曲相迎餞。
過泗上喜見張嘉父二首·其一
作者：蘇軾
朝代：宋

眉間冰雪照淮明，筆下波瀾老欲平。
直得全生如許妙，不知形諜已多名。
過泗上喜見張嘉父二首·其二
作者：蘇軾
朝代：宋

空翠娛人意自還，明窗一榻共秋閑。
會知名利不到處，定把清觴屬此山。
過海得子由書
作者：蘇軾
朝代：宋

經過廢來久，有弟忽相求。
門外三竿日，江關一葉秋。
蕭疏悲白髮，漫浪散窮愁。
世事江聲外，吾生幸自休。
過淮
作者：蘇軾
朝代：宋

朝離新息縣，初亂一水碧。
暮宿淮南村，已度千山赤。
麏鼯號古戍，霧雨暗破驛。
回頭梁楚郊，永與中原隔。
黄州在何許，想像雲夢澤。
吾生如寄耳，初不擇所適。
但有魚與稻，生理已自畢。
獨喜小兒子，少小事安佚。
相從艱難中，肝肺如鐵石。
便應與晤語，何止寄衰疾。
過淮三首贈景山兼寄子由·其一
作者：蘇軾
朝代：宋

好在長淮水，十年三往來。
功名真已矣，歸計亦悠哉。
今日風憐客，平時浪作堆。
晚來洪澤口，捍索響如雷。
過淮三首贈景山兼寄子由·其三
作者：蘇軾
朝代：宋

回首濉陽幕，簿書高沒人。
何時桐柏水，一洗庾公塵。
此去漸佳境，獨游長慘神。
待君詩百首，來寫浙西春。
過淮三首贈景山兼寄子由·其二
作者：蘇軾
朝代：宋

過淮山漸好，松檜亦蒼然。
靄靄藏孤寺，泠泠出細泉。
故人真吏隠，小檻带巌偏。
却望臨淮市，東風語笑傳。
過湯陰市得豌豆大麥粥示三兒子
作者：蘇軾
朝代：宋

朔野方赤地，河堧但黄塵。
秋霖暗豆莢，夏旱臞麥人。
逆旅唱晨粥，行庖得時珍。
青斑照匕箸，脆響鳴牙齦。
玉食謝故吏，風餐便逐臣。
漂零竟何適，浩蕩寄此身。
爭勸加餐食，實無負吏民。
何當萬里客，歸及三年新。
過濰州驛見蔡君謨題詩壁上云綽約新嬌生眼底逡巡舊事上眉尖春來試問愁多少得似春潮夜夜添不知爲誰而作也和一首
作者：蘇軾
朝代：宋

長垂玉筯殘粧臉，肯爲金釵露指尖。
萬斛閑愁何日盡，一分真態更難添。
過萊州雪後望三山
作者：蘇軾
朝代：宋

東海如碧環，西北卷登萊。
雲光與天色，直到三山回。
我行適冬仲，薄雪收浮埃。
黄昏風絮定，半夜扶桑開。
參差太華頂，出沒雲濤堆。
安期與羨門，乘龍安在哉。
茂陵秋風客，勸爾麾一杯。
帝鄉不可期，楚些招歸來。
過都昌
作者：蘇軾
朝代：宋

翻陽湖上都昌縣，燈火樓臺一萬家。
水隔南山人不渡，東風吹老碧桃花。
過金山寺一首
作者：蘇軾
朝代：宋

明月妙高臺，盤渦月照開。
琳宮龍久住，珠樹鶴能來。
雲霧空中繞，帆檣檻外迴。
無言卷石小，江左擬蓬萊。
過雲龍山人張天驥
作者：蘇軾
朝代：宋

郊原雨初足，風日清且好。
病守亦欣然，肩輿白門道。
荒田咽蛩蚓，村巷懸梨棗。
下有幽人居，閉門空雀噪。
西風高正厲，落葉紛可掃。
孤童卧斜日，病馬放秋草。
墟里通有無，垣牆任摧倒。
君家本冠蓋，絲竹鬧鄰保。
脫身聲利中，道德自濯澡。
躬耕抱羸疾，奉養百歲老。
詩書膏吻頰，菽水媚翁媼。
饑寒天隨子，杞菊自擷芼。
慈孝董邵南，雞狗相乳抱。
吾生如寄耳，歸計失不早。
故山豈敢忘，但恐迫華皓。
從君好種秫，斗酒時自勞。
過高郵寄孫君孚
作者：蘇軾
朝代：宋

過淮風氣清，一洗塵埃容。
水木漸幽茂，菰蒲雜游龍。
可憐夜合花，青枝散紅茸。
美人游不歸，一笑誰當供。
故園在何處，已偃手種松。
我行忽失路，歸夢山千重。
聞君有負郭，二頃收橫縱。
卷野畢秋穫，殷牀聞夜舂。
樂哉何所憂，社酒粥面醲。
宦游豈不好，毋令到千鍾。
過黎君郊居
作者：蘇軾
朝代：宋

半園荒草沒佳蔬，煮得占禾半是藷。
萬事思量都是錯，不如還叩仲尼居。
道者院池上作
作者：蘇軾
朝代：宋

下馬逢佳客，携壺傍小池。
清風亂荷葉，細雨出魚兒。
井好能冰齒，茶甘不上眉。
歸途更蕭瑟，真個解催詩。
遷居
作者：蘇軾
朝代：宋

前年家水東，回首夕陽麗。
去年家水西，濕面春雨細。
東西兩無擇，緣盡我輒逝。
今年復東徙，舊館聊一憩。
已買白鶴峰，規作終老計。
長江在北戶，雪浪舞吾砌。
青山滿牆頭，䰀鬌幾雲髻。
雖慚抱朴子，金鼎陋蟬蛻。
猶賢柳柳州，廟俎薦丹荔。
吾生本無待，俯仰了此世。
念念自成劫，塵塵各有際。
下觀生物息，相吹等蚊蚋。
遷居之夕聞鄰舍兒誦書欣然而作
作者：蘇軾
朝代：宋

幽居亂蛙黽，生理半人禽。
跫然已可喜，况聞弦誦音。
兒聲自圓美，誰家兩青衿。
且欣集齊咻，未敢笑越吟。
九齡起韶石，姜子家日南。
吾道無南北，安知不生今。
海闊尚挂斗，天高欲橫參。
荆榛短牆缺，燈火破屋深。
引書與相和，置酒仍獨斟。
可以侑我醉，琅然如玉琴。
遷居臨皋亭
作者：蘇軾
朝代：宋

我生天地間，一蟻寄大磨。
區區欲右行，不救風輪左。
雖云走仁義，未免違寒餓。
劍米有危炊，針氈無穩坐。
豈無佳山水，借眼風雨過。
歸田不待老，勇决凡幾箇。
幸茲廢棄餘，疲馬解鞍馱。
全家占江驛，絕境天爲破。
饑貧相乘除，未見可弔賀。
澹然無憂樂，苦語不成些。
遺直坊
作者：蘇軾
朝代：宋

使君不浪出，羔雁親扣門。
先生但清坐，薤水已多言。
當時邦人化，市無晨飲豚。
歲月曾幾何，客主皆九原。
魯經有遺歎，楚些無歸魂。
我作遺直詩，過者式其藩。
邵伯梵行寺山茶
作者：蘇軾
朝代：宋

山茶相對阿誰栽，細雨無人我獨來。
說似與君君不會，爛紅如火雪中開。
郊祀慶成詩
作者：蘇軾
朝代：宋

帝出乘昌運，天心予太平。
文章三代繼，制作七年成。
大祀乾坤合，剛辰日月明。
泰壇朝埽地，魄寶夜垂精。
仰御圓蒼蓋，環觀海岳城。
北流吞朔易，西極落欃槍。
升燎靈光答，回鑾瑞霧迎。
需雲遍枯槁，解雨達勾萌。
可頌非天德，因箴亦下情。
民言知有酌，帝謂本無聲。
富國由崇儉，祈年在好生。
無心斯格物，克己自銷兵。
化國安新政，孤臣返舊耕。
還將清廟什，留與野人賡。
郭熙畫秋山平遠
作者：蘇軾
朝代：宋

玉堂晝掩春日閑，中有郭熙畫春山。
鳴鳩乳燕初睡起，白波青嶂非人間。
離離短幅開平遠，漠漠疏林寄秋晚。
恰似江南送客時，中流回頭望雲巘。
伊川佚老鬢如霜，卧看秋山思洛陽。
爲君紙尾作行草，炯如嵩洛浮秋光。
我從公遊如一日，不覺青山映黄髮。
爲畫龍門八節灘，待向伊川買泉石。
郭熙秋山平遠二首·其一
作者：蘇軾
朝代：宋

目盡孤鴻落照邊，遥知風雨不同川。
此間有句無人識，送與襄陽孟浩然。
郭熙秋山平遠二首·其二
作者：蘇軾
朝代：宋

木落騷人已怨秋，不堪平遠發詩愁。
要看萬壑爭流處，他日終煩顧虎頭。
郭祥正家醉畫竹石壁上郭作詩爲謝且遺二古銅劍
作者：蘇軾
朝代：宋

空腸得酒芒角出，肝肺槎牙生竹石。
森然欲作不可回，吐向君家雪色壁。
平生好詩仍好畫，書牆涴壁長遭駡。
不瞋不駡喜有餘，世間誰復如君者。
一雙銅劍秋水光，兩首新詩爭劍鋩。
劍在牀頭詩在手，不知誰作蛟龍吼。
郭綸
作者：蘇軾
朝代：宋

河西猛士無人識，日暮津亭閱過船。
路人但覺驄馬瘦，不知鐵槊大如椽。
因言西方久不戰，截髮願作萬騎先。
我當憑軾與寓目，看君飛矢集蠻氈。
郿塢
作者：蘇軾
朝代：宋

衣中甲厚行何懼，塢裏金多退足憑。
畢竟英雄誰得似，臍脂自照不須燈。
鄧忠臣母周氏挽詞
作者：蘇軾
朝代：宋

微生真草木，無處謝天力。
慈顔如春風，不見桃李實。
古今抱此恨，有志俯仰失。
公子豈先知，戰戰常惜日。
吾君日月照，委曲到肝鬲。
哀哉人子心，吾何愛一邑。
家庭拜前後，粲然發笑色。
豈比黄壤下，焚瘞千金璧。
若人道德人，視此亦戲劇。
聊償曾閔意，遽與仙佛寂。
孤纍卧江渚，永望墳墓隔。
作詩相楚挽，感動淚再滴。
醉中題鮫綃詩
作者：蘇軾
朝代：宋

天地雖虛廓，惟海爲最大。
聖王皆祀事，位尊河伯拜。
祝融爲異號，恍惚聚百怪。
二氣變流光，萬里風雲快。
靈旂摇紅纛，赤虬噴滂湃。
家近玉皇樓，彤光照世界。
若得明月珠，可償逐客債。
醉睡者
作者：蘇軾
朝代：宋

有道難行不如醉，有口難言不如睡。
先生醉卧此石間，萬古無人知此意。
醉翁操
作者：蘇軾
朝代：宋

琅然。清圜。誰彈。響空山。無言。惟翁醉中知其天。月明風露娟娟。人未眠。荷蕢過山前。曰有心也哉此賢。醉翁嘯詠，聲和流泉。醉翁去後，空有朝吟夜怨。山有時而童巔。水有時而回川。思翁無歲年。翁今為飛仙。此意在人間。拭聽徽外三兩弦。
醉翁操
作者：蘇軾
朝代：宋

琅然，清圜。
誰彈，響空山。
無言，惟翁醉中和其天。
月明風露娟娟，人未眠。
荷蕢過山前，曰有心也哉此賢。
醉翁嘯咏，聲和流泉。
醉翁去後，空有朝吟夜怨。
山有時而童顛，水有時而回川。
思翁無歲年，翁今爲飛仙。
此意在人間，試聽徽外三兩絃。
醉落魄·一斛珠
作者：蘇軾
朝代：宋

分攜如昨。人生到處萍飄泊。偶然相聚還離索。多病多愁，須信從來錯。尊前一笑休辭卻。天涯同是傷淪落。故山猶負平生約。西望峨嵋，長羨歸飛鶴。
醉落魄·一斛珠
作者：蘇軾
朝代：宋

蒼顏華髮。故山歸計何時決。舊交新貴音書絕。惟有佳人，猶作殷勤別。離亭欲去歌聲咽。瀟瀟細雨涼吹頰。淚珠不用羅巾裛。彈在羅衣，圖得見時說。
醉落魄·一斛珠
作者：蘇軾
朝代：宋

輕雲微月。二更酒醒船初發。孤城回望蒼煙合。公子佳人，不記歸時節。巾偏扇墜藤床滑。覺來幽夢無人說。此生飄蕩何時歇。家在西南，長作東南別。
醉落魄·一斛珠
作者：蘇軾
朝代：宋

醉醒醒醉。憑君會取這滋味。濃斟琥珀香浮蟻。一到愁腸，別有陽春意。須將幕席為天地。歌前起舞花前睡。從他落魄陶陶裡。猶勝醒醒，惹得閒憔悴。
醉題信老方丈
作者：蘇軾
朝代：宋

鶴作精神松作筋，階庭蘭玉一時春。
願君且住三千歲，長與東坡作主人。
重寄
作者：蘇軾
朝代：宋

凜然高節照時人，不信微官解浼君。
蔣濟謂能來阮籍，薛宣真欲吏朱雲。
好詩衝口誰能擇，俗子疑人未遣聞。
乞取千篇看俊逸，不將輕比鮑參軍。
重遊終南子由以詩見寄次韵
作者：蘇軾
朝代：宋

去年新柳報春回，今日殘花覆綠苔。
溪上有堂還獨宿，誰人無事肯重來。
古琴彈罷風吹座，山閣醒時月照杯。
懶不作詩君錯料，舊逋應許過時陪。
金山夢中作
作者：蘇軾
朝代：宋

江東賈客木綿裘，會散金山月滿樓。
夜半潮來風又熟，卧吹簫管到揚州。
金山妙高臺
作者：蘇軾
朝代：宋

我欲乘飛車，東訪赤松子。
蓬萊不可到，弱水三萬里。
不如金山去，清風半帆耳。
中有妙高臺，雲峰自孤起。
仰觀初無路，誰信平如砥。
臺中老比丘，碧眼照窗几。
巉巉玉爲骨，凜凜霜入齒。
機鋒不可觸，千偈如翻水。
何須尋德雲，即此比丘是。
長生未可學，請學長不死。
金山寺與柳子玉飲大醉卧寶覺禪榻夜分方醒書其壁
作者：蘇軾
朝代：宋

惡酒如惡人，相攻劇刀箭。
頹然一榻上，勝之以不戰。
詩翁氣雄拔，禪老語清軟。
我醉都不知，但覺紅綠眩。
醒時江月墮，摵摵風響變。
惟有一龕燈，二豪俱不見。
金沙臺
作者：蘇軾
朝代：宋

雨後東風漸轉和，扣門遷客一經過。
王孫采地空珪璧，長者芳聲動薜蘿。
正爾謫居懷北闕，聊同笑語說東坡。
山林臺閣原無異，促席論心酌叵羅。
金門寺中見李西臺與二錢唱和四絕句戲用其韵跋之·其一
作者：蘇軾
朝代：宋

帝城春日帽簷斜，二陸初來尚憶家。
未肯將鹽下蓴菜，已應知雪似楊花。
金門寺中見李西臺與二錢唱和四絕句戲用其韵跋之·其三
作者：蘇軾
朝代：宋

西臺妙迹繼楊風，無限龍蛇洛寺中。
一紙清詩弔興廢，塵埃零落梵王宮。
金門寺中見李西臺與二錢唱和四絕句戲用其韵跋之·其二
作者：蘇軾
朝代：宋

平生賀老慣乘舟，騎馬風前怕打頭。
欲問君王乞符竹，但憂無蟹有監州。
金門寺中見李西臺與二錢唱和四絕句戲用其韵跋之·其四
作者：蘇軾
朝代：宋

五季文章墮劫灰，升平格力未全回。
故知前輩宗徐庾，數首風流似玉臺。
錢安道席上令歌者道服
作者：蘇軾
朝代：宋

烏府先生鐵作肝，霜風捲地不知寒。
猶嫌白髮年前少，故點紅燈雪裏看。
他日卜鄰先有約，待君投劾我休官。
如今且作華陽服，醉唱儂家七返丹。
錢道人有詩云直須認取主人翁作兩絕戲之·其一
作者：蘇軾
朝代：宋

首斷故應無斷者，冰銷那復有冰知。
主人若苦令儂認，認主人人竟是誰。
錢道人有詩云直須認取主人翁作兩絕戲之·其二
作者：蘇軾
朝代：宋

有主還須更有賓，不如無境自無塵。
只從半夜安心後，失却當前覺痛人。
鐵拄杖
作者：蘇軾
朝代：宋

柳公手中黑蛇滑，千年老根生乳節。
忽聞鏗然爪甲聲，四坐驚顧知是鐵。
含簧腹中細泉語，迸火石上飛星裂。
公言此物老有神，自昔閩王餉吳越。
不知流落幾人手，坐看變滅如春雪。
忽然贈我意安在，兩脚未許甘衰歇。
便尋轍迹訪崆峒，徑渡洞庭探禹穴。
披榛覓藥採芝菌，刺虎鏦蛟擉蛇蝎。
會教化作兩錢錐，歸來見公未華髮。
問我鐵君無恙否，取出摩挲向公說。
鐵溝行贈喬太博
作者：蘇軾
朝代：宋

城東坡隴何所似，風吹海濤低復起。
城中病守無所爲，走馬來尋鐵溝水。
鐵溝水淺不容輈，恰似當年韓與侯。
有魚無魚何足道，駕言聊復寫我憂。
孤村野店亦何有，欲發狂言須斗酒。
山頭落日側金盆，倒著接䍦搔白首。
忽憶從軍年少時，輕裘細馬百不知。
臂弓腰箭南山下，追逐長楊射獵兒。
老去同君兩憔悴，犯夜醉歸人不避。
明年定起故將軍，未肯先誅霸陵尉。
閱世堂詩贈任仲微
作者：蘇軾
朝代：宋

任公鎮西南，嘗贈繞朝策。
當時若盡用，善陣無赫赫。
凄凉十年後，邪正久已白。
却留封德彝，天意眇難測。
象賢真驥種，號訴甘百謫。
豈云報私仇，禍福指絡脈。
高才食舊德，但恐里門窄。
傷心千騎歸，贈印黄壤隔。
惟有亭前檜，閱世不改色。
千年與井在，記此王粲宅。
閻立本職貢圖
作者：蘇軾
朝代：宋

貞觀之德來萬邦，浩如滄海吞河江，音容傖獰服奇厖。
橫絕嶺海逾濤瀧，珍禽瑰産爭牽扛，名王解辮却蓋幢。
粉本遺墨開明窗，我喟而作心未降，魏徵封倫恨不雙。
阮籍嘯臺
作者：蘇軾
朝代：宋

阮生古狂達，遁世默無言。
猶餘胸中氣，長嘯獨軒軒。
高情遺萬物，不與世俗論。
登臨偶自寫，激越蕩乾坤。
醒爲嘯所發，飲爲醉所昏。
誰能與之較，亂世足自存。
阮郎歸
作者：蘇軾
朝代：宋

一年三度過蘇臺。清尊長是開。佳人相問苦相猜。這回來不來。情未盡，老先催。人生真可咍，他年桃李阿誰栽。劉郎雙鬢衰。
阮郎歸
作者：蘇軾
朝代：宋

暗香浮動月黃昏。堂前一樹春。東風何事入西鄰。兒家常閉門。雪肌冷，玉容真。香腮粉未勻。折花欲寄嶺頭人。江南日暮雲。
阮郎歸
作者：蘇軾
朝代：宋

歌停檀板舞停鸞。高陽飲興闌。獸煙噴盡玉壺乾。香分小鳳團。雪浪淺，露珠圓。捧甌春筍寒。絳紗籠下躍金鞍。歸時人倚欄。
阮郎歸
作者：蘇軾
朝代：宋

綠槐高柳咽新蟬。薰風初入弦。碧紗窗下水沈煙。棋聲驚晝眠。微雨過，小荷翻。榴花開欲然。玉盆纖手弄清泉。瓊珠碎卻圓。
陌上花三首·其一
作者：蘇軾
朝代：宋

陌上花開蝴蝶飛，江山猶是昔人非。
遺民幾度垂垂老，遊女長歌緩緩歸。
陌上花三首·其三
作者：蘇軾
朝代：宋

生前富貴草頭露，身後風流陌上花。
已作遲遲君去魯，猶教緩緩妾還家。
陌上花三首·其二
作者：蘇軾
朝代：宋

陌上山花無數開，路人爭看翠軿來。
若爲留得堂堂去，且更從教緩緩回。
除夕訪子野食燒芋戲作
作者：蘇軾
朝代：宋

松風溜溜作春寒，伴我饑腸響夜闌。
牛糞火中燒芋子，山人更喫懶殘殘。
除夜大雪留濰州元日早晴遂行中途雪復作
作者：蘇軾
朝代：宋

除夜雪相留，元日晴相送。
東風吹宿酒，瘦馬兀殘夢。
葱曨曉光開，旋轉餘花弄。
下馬成野酌，佳哉誰與共。
須臾晚雲合，亂灑無缺空。
鵝毛垂馬騣，自怪騎白鳳。
三年東方旱，逃戶連敧棟。
老農釋耒歎，淚入饑腸痛。
春雪雖云晚，春麥猶可種。
敢怨行役勞，助爾歌飯甕。
除夜病中贈段屯田
作者：蘇軾
朝代：宋

龍鍾三十九，勞生已强半。
歲暮日斜時，還爲昔人歎。
今年一線在，那復堪把玩。
欲起强持酒，故交雲雨散。
惟有病相尋，空齋爲老伴。
蕭條燈火冷，寒夜何時旦。
倦僕觸屏風，饑鼯嗅空案。
數朝閉閣卧，霜髮秋蓬亂。
傳聞使者來，策杖就梳盥。
書來苦安慰，不怪造請緩。
大夫忠烈後，高義金石貫。
要當擊權豪，未肯覷衰懦。
此生何所似，暗盡灰中炭。
歸田計已决，此邦聊假館。
三徑粗成資，一枝有餘暖。
願君更信宿，庶奉一笑粲。
除夜野宿常州城外二首·其一
作者：蘇軾
朝代：宋

行歌野哭兩堪悲，遠火低星漸向微。
病眼不眠非守歲，鄉音無伴苦思歸。
重衾脚冷知霜重，新沐頭輕感髮稀。
多謝殘燈不嫌客，孤舟一夜許相依。
除夜野宿常州城外二首·其二
作者：蘇軾
朝代：宋

南來三見歲云徂，直恐終身走道途。
老去怕看新曆日，退歸擬學舊桃符。
烟花已作青春意，霜雪偏尋病客鬚。
但把窮愁博長健，不辭最後飲屠蘇。
陪歐陽公燕西湖
作者：蘇軾
朝代：宋

謂公方壯鬚似雪，謂公已老光浮頰。
朅來湖上飲美酒，醉後劇談猶激烈。
湖邊草木新著霜，芙蓉晚菊爭煌煌。
插花起舞爲公壽，公言百歲如風狂。
赤松共遊也不惡，誰能忍饑啖仙藥。
已將壽夭付天公，彼徒辛苦吾差樂。
城上烏棲暮靄生，銀缸畫燭照湖明。
不辭歌詩勸公飲，坐無桓伊能撫箏。
陳季常所蓄朱陳村嫁娶圖二首·其一
作者：蘇軾
朝代：宋

何年顧陸丹青手，畫作朱陳嫁娶圖。
聞道一村惟兩姓，不將門戶買崔盧。
陳季常所蓄朱陳村嫁娶圖二首·其二
作者：蘇軾
朝代：宋

我是朱陳舊使君，勸農曾入杏花村。
而今風物那堪畫，縣吏催租夜打門。
陳季常自岐亭見訪郡中及舊州諸豪爭欲邀致之戲作陳孟公詩一首
作者：蘇軾
朝代：宋

孟公好飲寧論斗，醉後關門防客走。
不妨閑過左阿君，百謫終爲賢太守。
老居閭里自浮沉，笑問伯松何苦心。
忽然載酒從陋巷，爲愛揚雄作酒箴。
長安富兒求一過，千金壽君君笑唾。
汝家安得客孟公，從來只識陳驚坐。
陳季常見過三首·其一
作者：蘇軾
朝代：宋

仕宦常畏人，退居還喜客。
君來輒館我，未覺雞黍窄。
東坡有奇事，已種十畝麥。
但得君眼青，不辭奴飯白。
陳季常見過三首·其三
作者：蘇軾
朝代：宋

聞君開龜軒，東檻俯喬木。
人言君畏事，欲作龜頭縮。
我知君不然，朝飯仰暘谷。
餘光幸分我，不死安可獨。
陳季常見過三首·其二
作者：蘇軾
朝代：宋

送君四十里，只使一帆風。
江邊千樹柳，落我酒杯中。
此行非遠別，此樂固無窮。
但願長如此，來往一生同。
陳州與文郎逸民飲別携手河堤上作此詩
作者：蘇軾
朝代：宋

白酒無聲滑瀉油，醉行堤上散吾愁。
春風料峭羊角轉，河水渺綿瓜蔓流。
君已思歸夢巴峽，我能未到說黄州。
此身聚散何窮已，未忍悲歌學楚囚。
陶移居二首·其一
作者：蘇軾
朝代：宋

昔我初來時，水東有幽宅。
晨與鴉鵲朝，暮與牛羊夕。
誰令遷近市，日有造請役。
歌呼雜閭巷，鼓角鳴枕席。
出門無所詣，樂事非宿昔。
病瘦獨彌年，束薪與誰析。
陶移居二首·其二
作者：蘇軾
朝代：宋

洄潭轉碕岸，我作江郊詩。
今爲一廛氓，此邦乃得之。
葺爲無邪齋，思我無所思。
古觀廢已久，白鶴歸何時。
我豈丁令威，千歲復還茲。
江山朝福地，古人不我欺。
陶驥子駿佚老堂二首·其一
作者：蘇軾
朝代：宋

文舉與元禮，尚得稱世舊。
淵明吾所師，夫子乃其後。
挂冠不待年，亦豈爲五斗。
我歌歸來引，千載信尚友。
相逢黄卷中，何似一杯酒。
君醉我且歸，明朝許來否。
陶驥子駿佚老堂二首·其二
作者：蘇軾
朝代：宋

我從廬山來，目送孤飛雲。
路逢陸道士，知是千歲人。
試問當時友，虎溪已埃塵。
似聞佚老堂，知是幾世孫。
能爲五字詩，仍戴漉酒巾。
人呼小靖節，自號葛天民。
陸蓮庵
作者：蘇軾
朝代：宋

何妨紅粉唱迎仙，來伴山僧到處禪。
陸地生花安足怪，而今更有火中蓮。
陸龍圖詵挽詞
作者：蘇軾
朝代：宋

挺然直節庇峨岷，謀道從來不計身。
屬纊家無十金産，過車巷哭六州民。
塵埃輦寺三年別，樽俎岐陽一夢新。
他日思賢見遺像，不論宿草更沾巾。
陽關曲
作者：蘇軾
朝代：宋

受降城下紫髯郎。戲馬臺南舊戰場。恨君不取契丹首，金甲牙旗歸故鄉。
陽關曲
作者：蘇軾
朝代：宋

暮雲收盡溢清寒。銀汗無聲轉玉盤。此聲此夜不長好，明月明年何處看。
陽關曲
作者：蘇軾
朝代：宋

濟南春好雪初晴。才到龍山馬足輕。使君莫忘霅溪女，還作《陽關》腸斷聲。
陽關詞三首·中秋月
作者：蘇軾
朝代：宋

暮雲收盡溢清寒，銀漢無聲轉玉盤。
此生此夜不長好，明月明年何處看。
陽關詞三首·答李公擇
作者：蘇軾
朝代：宋

濟南春好雪初晴，行到龍山馬足輕。
使君莫忘霅溪女，時作陽關腸斷聲。
陽關詞三首·贈張繼愿
作者：蘇軾
朝代：宋

受降城下紫髯郎，戲馬臺前古戰場。
恨君不取契丹首，金甲牙旗歸故鄉。
隆中
作者：蘇軾
朝代：宋

諸葛來西國，千年愛未衰。
今朝游故里，蜀客不勝悲。
誰言襄陽野，生此萬乘師。
山中有遺貌，矯矯龍之姿。
龍蟠山水秀，龍去淵潭移。
空餘蜿蜒迹，使我寒涕垂。
雅安人日次舊韵二首·其一
作者：蘇軾
朝代：宋

人日滯留江上村，定知芳草怨王孫。
題詩寄遠方揮翰，扶杖登高獨出門。
柳色忍看成感嘆，花前歸思自飛翻。
浮陽披凍雖才弄，已覺春工漏一元。
雅安人日次舊韵二首·其二
作者：蘇軾
朝代：宋

似聞高隠在前村，坐膝扶牀戲子孫。
自賞春光携桂酒，喜逢晴色款柴門。
屏間带日金人活，頭上迎風綵勝翻。
蓬鬢扶疏吾老矣，豈能舊貌改新元。
集英殿春宴教坊詞致語口號
作者：蘇軾
朝代：宋

萬人歌舞樂芳辰，長養恩深第四春。
令下風雷常有信，時來草木豈知仁。
璿璣已正三階泰，玉琯初知九奏均。
更欲年年同此樂，故應相繼得元臣。
集英殿秋宴教坊詞致語口號
作者：蘇軾
朝代：宋

霜霏碧瓦尚生烟，日泛彤庭已集仙。
靄靄四門多吉士，熙熙萬國屢豐年。
高秋爽氣明宮殿，元祐和聲入管絃。
菊有芳兮蘭有秀，從臣誰和白雲篇。
雍秀才畫草蟲八物·促織
作者：蘇軾
朝代：宋

月叢號耿耿，露葉泣漙漙。
夜長不自暖，那憂公子寒。
雍秀才畫草蟲八物·天水牛
作者：蘇軾
朝代：宋

兩角徒自長，空飛不服箱。
爲牛竟何事，利吻穴枯桑。
雍秀才畫草蟲八物·蜣蜋
作者：蘇軾
朝代：宋

洪鐘起暗室，飄瓦落空庭。
誰言轉丸手，能作殷牀聲。
雍秀才畫草蟲八物·蝎虎
作者：蘇軾
朝代：宋

跂跂有足蛇，脈脈無角龍。
爲虎君勿笑，食盡蠆尾蟲。
雍秀才畫草蟲八物·蝦蟆
作者：蘇軾
朝代：宋

睅目知誰瞋，皤腹空自脹。
慎勿困蜈蚣，饑蛇不汝放。
雍秀才畫草蟲八物·蝸牛
作者：蘇軾
朝代：宋

腥涎不滿殻，聊足以自濡。
升高不知回，竟作黏壁枯。
雍秀才畫草蟲八物·蟬
作者：蘇軾
朝代：宋

蛻形濁污中，羽翼便翾好。
秋來間何闊，已抱寒莖槁。
雍秀才畫草蟲八物·鬼蝶
作者：蘇軾
朝代：宋

雙眉卷鐵絲，兩翅暈金碧。
初來花爭妍，忽去鬼無跡。
雙井白龍
作者：蘇軾
朝代：宋

巌泉未入井，蒙然冒沙石。
泉嫩石爲厭，石老生罅隙。
異哉寸波中，露此橫海脊。
先生酌泉笑，泉秀神龍蟄。
舉手玉筯插，忽去銀釘擲。
大身何時布，大翮翔霹靂。
誰言鵬背大，更覺宇宙窄。
雙石
作者：蘇軾
朝代：宋

夢時良是覺時非，汲井埋盆故自癡。
但見玉峰橫太白，便從鳥道絕峨眉。
秋風與作烟雲意，曉日令涵草木姿。
一點空明是何處，老人真欲住仇池。
雙鳬觀
作者：蘇軾
朝代：宋

王喬古仙子，時出觀人寰。
常爲漢郎吏，厭世去無還。
雙鳬偶爲戲，聊以驚世頑。
不然神仙迹，羅網安能攀。
紛紛塵埃中，銅印紆青綸。
安知無隠者，竊笑彼愚姦。
雜詩
作者：蘇軾
朝代：宋

昔日雙鴉照淺眉，如今婀娜綠雲垂。
蓬萊老守明朝去，腸斷簾間綷縩時。
雨中明慶賞牡丹
作者：蘇軾
朝代：宋

霏霏雨露作清妍，爍爍明燈照欲然。
明日春陰花未老，故應未忍著酥煎。
雨中看牡丹三首·其一
作者：蘇軾
朝代：宋

霧雨不成點，映空疑有無。
時於花上見，的皪走明珠。
秀色洗紅粉，暗香生雪膚。
黄昏更蕭瑟，頭重欲相扶。
雨中看牡丹三首·其三
作者：蘇軾
朝代：宋

幽姿不可惜，後日東風起。
酒醒何所見，金粉抱青子。
千花與百草，共盡無妍鄙。
未忍污泥沙，牛酥煎落蕊。
雨中看牡丹三首·其二
作者：蘇軾
朝代：宋

明日雨當止，晨光在松枝。
清寒入花骨，肅肅初自持。
午景發濃艷，一笑當及時。
依然暮還斂，亦自惜幽姿。
雨中花·夜行船
作者：蘇軾
朝代：宋

今歲花時深院，盡日東風，蕩揚茶煙。但有綠苔芳草，柳絮榆錢。聞道城西，長廊古寺，甲第名園。有國豔帶酒，天香染袂，為我留連。清明過了，殘紅無處，對此淚灑尊前。秋向晚，一枝何事，向我依然。高會聊追短景，清商不暇餘妍。不如留取，十分春態，付與明年。
雨中花慢
作者：蘇軾
朝代：宋

嫩臉羞蛾，因甚化作行雲，卻返巫陽。但有寒燈孤枕，皓月空床。長記當初，乍諧雲雨，便學鸞凰。又豈料、正好三春桃李，一夜風霜。丹青□畫，無言無笑，看了漫結愁腸。襟袖上，猶存殘黛，漸減餘香。一自醉中忘了，奈何酒後思量。算應付你，枕前珠淚，萬點千行。
雨中花慢
作者：蘇軾
朝代：宋

邃院重簾何處，惹得多情，愁對風光。睡起酒闌花謝，蝶亂蜂忙。今夜何人，吹笙北嶺，待月西廂。空悵望處，一株紅杏，斜倚低牆。羞顏易變，傍人先覺，到處被著猜防。誰通道，些兒恩愛，無限淒涼。好事若無間阻，幽歡卻是尋常。一般滋味，就中香美，除是偷嘗。
雨中遊天竺靈感觀音院
作者：蘇軾
朝代：宋

蠶欲老，麥半黄，前山後山雨浪浪。
農夫輟耒女廢筐，白衣仙人在高堂。
雨中過舒教授
作者：蘇軾
朝代：宋

疏疏簾外竹，瀏瀏竹間雨。
窗扉靜無塵，几硯寒生霧。
美人樂幽獨，有得緣無慕。
坐依蒲褐禪，起聽風甌語。
客來淡無有，灑掃凉冠履。
濃茗洗積昏，妙香浄浮慮。
歸來北堂闇，一一微螢度。
此生憂患中，一餉安閑處。
飛鳶悔前笑，黄犬悲晚悟。
自非陶靖節，誰識此閑趣。
雨中邀李范庵過天竺寺作二首·其一
作者：蘇軾
朝代：宋

步來禪榻畔，凉氣逼團蒲。
花雨檐前亂，茶烟竹下孤。
乘閑携畫卷，習靜對香罏。
到此忽終日，浮生一事無。
雨中邀李范庵過天竺寺作二首·其二
作者：蘇軾
朝代：宋

老禪趺坐處，疏竹翠泠泠。
秀色分鄰舍，清陰覆佛經。
蕭蕭日暮雨，曳履繞方庭。
雨夜宿浄行院
作者：蘇軾
朝代：宋

芒鞋不踏利名場，一葉輕舟寄淼茫。
林下對牀聽夜雨，靜無燈火照凄凉。
雨後行菜圃
作者：蘇軾
朝代：宋

夢回聞雨聲，喜我菜甲長。
平明江路濕，並岸飛兩槳。
天公真富有，乳膏瀉黄壤。
霜根一蕃滋，風葉漸俯仰。
未任筐筥載，已作杯盤想。
艱難生理窄，一味敢專饗。
小摘飯山僧，清安寄真賞。
芥藍如菌蕈，脆美牙頰響。
白菘類羔豚，冒土出蹯掌。
誰能視火候，小竈當自養。
雨晴後步至四望亭下魚池上遂自乾明寺前東岡上歸二首·其一
作者：蘇軾
朝代：宋

雨過浮萍合，蛙聲滿四鄰。
海棠真一夢，梅子欲嘗新。
拄杖閑挑菜，鞦韆不見人。
殷勤木芍藥，獨自殿餘春。
雨晴後步至四望亭下魚池上遂自乾明寺前東岡上歸二首·其二
作者：蘇軾
朝代：宋

高亭廢已久，下有種魚塘。
暮色千山入，春風百草香。
市橋人寂寂，古寺竹蒼蒼。
鸛鶴來何處，號鳴滿夕陽。
雪夜獨宿柏仙庵
作者：蘇軾
朝代：宋

晚雨纖纖變玉霙，小庵高卧有餘清。
夢驚忽有穿窗片，夜靜惟聞瀉竹聲。
稍壓冬溫聊得健，未濡秋旱若爲耕。
天公用意真難會，又作春風爛漫晴。
雪後便欲與同僚尋春一病彌月雜花都盡獨牡丹在爾劉景文左藏和順闍黎詩見贈次韵答之
作者：蘇軾
朝代：宋

殘花怨久病，剩雨泣餘妍。
不見雙旌出，空令九陌遷。
知君苦寂寞，妙語嚼芳鮮。
淺紫從爭發，浮紅任蚤蔫。
天葩尚青萼，國色待華顛。
載酒邀詩將，臞儒不是仙。
雪後到乾明寺遂宿
作者：蘇軾
朝代：宋

門外山光馬亦驚，階前屐齒我先行。
風花誤入長春苑，雲月長臨不夜城。
未許牛羊傷至潔，且看鴉鵲弄新晴。
更須携被留僧榻，待聽摧簷瀉竹聲。
雪後書北臺壁二首·其一
作者：蘇軾
朝代：宋

黄昏猶作雨纖纖，夜靜無風勢轉嚴。
但覺衾裯如潑水，不知庭院已堆鹽。
五更曉色來書幌，半夜寒聲落畫檐。
試埽北臺看馬耳，未隨埋沒有雙尖。
雪後書北臺壁二首·其二
作者：蘇軾
朝代：宋

城頭初日始翻鴉，陌上晴泥已沒車。
凍合玉樓寒起粟，光摇銀海眩生花。
遺蝗入地應千尺，宿麥連雲有幾家。
老病自嗟詩力退，空吟冰柱憶劉叉。
雪後至臨平與柳子玉同至僧舍見陳尉烈
作者：蘇軾
朝代：宋

落帆古戍下，積雪高如丘。
强邀詩老出，疏髯散颼飀。
僧房有宿火，手足漸和柔。
靜士素寡言，相對自忘憂。
銅爐擢烟穗，石鼎浮霜漚。
征夫念前路，急鼓催行舟。
我行雖有程，坐穩且復留。
大哉天地間，此生得浮遊。
雪林硯屏率魯直同賦
作者：蘇軾
朝代：宋

西山無時春，巉巌鎖頑陰。
分明倚天壁，點綴無風林。
物固爲人出，興誰於此深。
窮奇真自蠹，詩句且娛心。
雪齋
作者：蘇軾
朝代：宋

君不見峨眉山西雪千里，北望成都如井底。
春風百日吹不消，五月行人如凍蟻。
紛紛市人爭奪中，誰信言公似贊公。
人間熱惱無處洗，故向西齋作雪峰。
我夢扁舟入吳越，長廊靜院燈如月。
開門不見人與牛，惟見空庭滿山雪。
雲師無著自金陵來見予廣陵且遺予支遁鷹馬圖將歸以詩送之且還其畫
作者：蘇軾
朝代：宋

道人自嫌三世將，棄家十年今始壯。
玉骨猶寒富貴餘，漆瞳已照人天上。
去年相見古長干，衆中矯矯如翔鸞。
今年過我竹西寺，病瘦已作霜松寒。
朱顔不辦供歲月，風中蒿火湯中雪。
好問君家黄面翁，乞得摩尼照生滅。
莫學王郎與支遁，臂鷹走馬憐神駿。
還君畫圖君自收，不如木人騎土牛。
雲龍山觀燒得雲字
作者：蘇軾
朝代：宋

丁女真水妃，寒山便火耘。
隕霜知已殺，坯戶聽初焚。
束縕方熠燿，敲石俄氤氳。
落點甘泉烽，橫烟楚塞氛。
窮蛇上喬木，潛蛟躡浮雲。
驚飛墮傷雁，狂走迷癡麏。
谷蟄起蜩燕，山妖竄夔羵。
野竹爆哀聲，幽桂飄冤芬。
悲同秋照蟹，快若夏燎蚊。
火牛入燕壘，燧象奔吳軍。
崩騰井陘口，萬馬皆朱幩。
摇曳驪山陰，諸姨爛紅裙。
方隨長風卷，忽值絕澗分。
我本山中人，習見匪獨聞。
偶從二三子，來訪張隠君。
君家亦何有，物象移朝曛。
把酒看飛燼，空庭落繽紛。
行觀農事起，畦壠如纈紋。
細雨發春穎，嚴霜倒秋蕡。
始知一炬力，洗盡狐兔羣。
雷巌
作者：蘇軾
朝代：宋

空巌發靈籟，彷彿如風雷。
只疑函寶劍，天遣六丁開。
霅上訪道人不遇
作者：蘇軾
朝代：宋

花光紅滿欄，草色綠無岸。
不逢青眼人，長歌白石爛。
青牛嶺高絕處有小寺人迹罕到
作者：蘇軾
朝代：宋

暮歸走馬沙河塘，爐烟裊裊十里香。
朝行曳杖青牛嶺，寒泉咽咽千山靜。
君勿笑老僧，耳聾喚不聞，百年俱是可憐人。
明朝且復城中去，白雲却在題詩處。
青玉案
作者：蘇軾
朝代：宋

三年枕上吳中路。遣黃耳、隨君去。若到松江呼小渡。莫驚鷗鷺，四橋盡是，老子經行處。輞川圖上看春暮。常記高人右丞句。作個歸期天已許。春衫猶是，小蠻針線，曾溼西湖雨。
韋偃牧馬圖
作者：蘇軾
朝代：宋

神工妙技帝所收，江都曹韓逝莫留。
人間畫馬惟韋侯，當年爲誰掃驊騮。
至今霜蹄踏長楸，圉人困卧沙壠頭。
沙苑茫茫蒺藜秋，風騣霧鬣寒颼颼。
龍種尚與駑駘遊，長稭短豆豈我羞。
八鑾六轡非馬謀，古來西山與東丘。
韓幹馬
作者：蘇軾
朝代：宋

少陵翰墨無形畫，韓幹丹青不語詩。
此畫此詩真已矣，人間駑驥漫爭馳。
韓幹馬十四匹
作者：蘇軾
朝代：宋

二馬并驅攢八蹄，二馬宛頸騣尾齊。
一馬任前雙舉後，一馬却避長鳴嘶。
老髯奚官騎且顧，前身作馬通馬語。
後有八匹飲且行，微流赴吻若有聲。
前者既濟出林鶴，後者欲涉鶴俯啄。
最後一匹馬中龍，不嘶不動尾摇風。
韓生畫馬真是馬，蘇子作詩如見畫。
世無伯樂亦無韓，此詩此畫誰當看。
韓康公坐上侍兒求書扇上二首·其一
作者：蘇軾
朝代：宋

窗摇細浪魚吹日，手弄黄花蝶透衣。
不覺春風吹酒醒，空教明月照人歸。
韓康公坐上侍兒求書扇上二首·其二
作者：蘇軾
朝代：宋

一一窗扉面水開，更於何處覓蓬萊。
天香滿袖人知否，曾到旃檀小殿來。
韓康公挽詞三首·其一
作者：蘇軾
朝代：宋

故國非喬木，興王有世臣。
嗟余後死者，猶及老成人。
德業經文武，風流表搢紳。
空餘行樂地，處處泣遺民。
韓康公挽詞三首·其三
作者：蘇軾
朝代：宋

西第開東閣，初筵點後塵。
笙歌邀白髮，燈火樂青春。
扶路三更罷，回頭一夢新。
賦詩猶墨溼，把卷獨沾巾。
韓康公挽詞三首·其二
作者：蘇軾
朝代：宋

再世忠清德，三朝翊贊勳。
功成不歸國，就訪敢忘君。
舊學嚴詩律，餘威靖塞氛。
何當繼韓奕，故吏總能文。
韓退之孟郊墓銘云以昌其詩舉此問王定國當昌其身耶抑昌其詩也來詩下語未契作此答之
作者：蘇軾
朝代：宋

昌身如飽腹，飽盡還當饑。
昌詩如膏面，爲人作容姿。
不如昌其氣，鬰鬰老不衰。
雖云老不衰，劫壞安所之。
不如昌其志，志壹氣自隨。
養之塞天地，孟軻不吾欺。
人言魏勃勇，股栗向小兒。
何如魯連子，談笑却秦師。
慎勿怨謗讒，乃我得道資。
淤泥生蓮花，糞壤出菌芝。
頼此善知識，使我枯生荑。
吾言豈須多，冷暖子自知。
頃年楊康功使高麗還奏乞立海神廟於板橋僕嫌其地湫隘移書使遷之文登因古廟而新之楊竟不從不知定國何從見此書作詩稱道不已僕不能記其云何也次韵答之
作者：蘇軾
朝代：宋

退之仙人也，游戲於斯文。
談笑出奇偉，鼓舞南海神。
頃者三韓使，幾爲蛟鰐吞。
歸來築祠宇，要使百賈奔。
我欲遷其廟，下數浮空羣。
移書竟不從，信非磊落人。
公胡爲拳拳，繫此空中雲。
作詩頌其美，何異刻劍痕。
我今已括囊，象在六四坤。
題夏珪夜潮風景圖
作者：蘇軾
朝代：宋

定知玉兔十分圓，已作霜風九月寒。
寄語重門休上鑰，夜潮留向月中看。
題孫思邈真
作者：蘇軾
朝代：宋

先生一去五百載，猶在峨眉西崦中。
自爲天仙足官府，不應尸解坐蝱蟲。
題寶雞縣斯飛閣
作者：蘇軾
朝代：宋

西南歸路遠蕭條，倚檻魂飛不可招。
野闊牛羊同雁鶩，天長草樹接雲霄。
昏昏水氣浮山麓，泛泛春風弄麥苗。
誰使愛官輕去國，此身無計老漁樵。
題文與可墨竹
作者：蘇軾
朝代：宋

斯人定何人，游戲得自在。
詩鳴草聖餘，兼入竹三昧。
時時出木石，荒怪軼象外。
舉世知珍之，賞會獨予最。
知音古難合，奄忽不少待。
誰云生死隔，相見如龔隗。
題李伯時淵明東籬圖
作者：蘇軾
朝代：宋

彼哉嵇阮曹，終以明自膏。
靖節固昭曠，歸來侶蓬蒿。
新霜著疏柳，大風起江濤。
東籬理黄菊，意不在芳醪。
白衣挈壺至，徑醉還遊遨。
悠然見南山，意與秋氣高。
題李伯時畫趙景仁琴鶴圖二首·其一
作者：蘇軾
朝代：宋

清獻先生無一錢，故應琴鶴是家傳。
誰知默鼓無絃曲，時向珠宮舞幻仙。
題李伯時畫趙景仁琴鶴圖二首·其二
作者：蘇軾
朝代：宋

醜石寒松未易親，聊將短曲調長人。
乘軒故自非明眼，終日僛僛舞爨薪。
題李景元畫
作者：蘇軾
朝代：宋

聞說神仙郭恕先，醉中狂筆勢瀾翻。
百年寥落何人在，只有華亭李景元。
題楊次公春蘭
作者：蘇軾
朝代：宋

春蘭如美人，不采羞自獻。
時聞風露香，蓬艾深不見。
丹青寫真色，欲補離騷傳。
對之如靈均，冠佩不敢燕。
題楊次公蕙
作者：蘇軾
朝代：宋

蕙本蘭之族，依然臭味同。
曾爲水仙佩，相識楚辭中。
幻色雖非實，真香亦竟空。
云何起微馥，鼻觀已先通。
題毛女真
作者：蘇軾
朝代：宋

霧鬢風鬟木葉衣，山川良是昔人非。
祇應閑過商顔老，獨自吹簫月下歸。
題永叔會老堂
作者：蘇軾
朝代：宋

三朝出處共雍容，歲晚交情見二公。
乘興不辭千里遠，放懷還喜一樽同。
嘉謀定國垂青史，盛事傳家有素風。
自顧塵纓猶未濯，九霄終日羨冥鴻。
題沈君琴
作者：蘇軾
朝代：宋

若言琴上有琴聲，放在匣中何不鳴。
若言聲在指頭上，何不於君指上聽。
題沈氏天隠樓
作者：蘇軾
朝代：宋

樓上新詩二百篇，三吳處士最應賢。
非夷非惠真天隠，忘世忘身恐地仙。
散盡黄金猶好客，歸來碧瓦自生烟。
靈犀美璞無人識，蔚蔚空驚草木妍。
題清淮樓
作者：蘇軾
朝代：宋

觀魚惠子臺蕪沒，夢蝶莊生冢木秋。
惟有清淮供四望，年年依舊背城流。
題王晉卿畫後
作者：蘇軾
朝代：宋

醜石半蹲山下虎，長松倒卧水中龍。
試君眼力看多少，數到雲峰第幾重。
題王維畫
作者：蘇軾
朝代：宋

摩詰本詞客，亦自名畫師。
平生出入輞川上，鳥飛魚泳嫌人知。
山光盎盎著眉睫，水聲活活流肝脾。
行吟坐咏皆自見，飄然不作世俗辭。
高情不盡落縑素，連山絕澗開重帷。
百年流落存一二，錦囊玉軸酬不貲。
誰令食肉貴公子，不覺祖父驅熊羆。
細氈浄几讀文史，落筆璀璨傳新詩。
青山長江豈君事，一揮水墨光淋漓。
手中五尺小橫卷，天末萬里分毫釐。
謫官南出止均潁，此心通達無不之。
歸來纏裹任紈綺，天馬性在終難羈。
人言摩詰是初世，欲從顧老癡不癡。
桓公崔公不可與，但可與我寬衰遲。
題王逸少帖
作者：蘇軾
朝代：宋

顛張醉素兩禿翁，追逐世好稱書工。
何曾夢見王與鍾，妄自粉飾欺盲聾。
有如市娼抹青紅，妖歌嫚舞眩兒童。
謝家夫人澹丰容，蕭然自有林下風。
天門蕩蕩驚跳龍，出林飛鳥一掃空。
爲君草書續其終，待我他日不匆匆。
題西林壁
作者：蘇軾
朝代：宋

橫看成嶺側成峰，遠近高低總不同。
不識廬山真面目，只緣身在此山中。
題西湖樓
作者：蘇軾
朝代：宋

少年過了未衰顔，正在悲歡季孟間。
細雨溟濛湖上寺，東風摇蕩酒中山。
千金用盡終須老，百計尋思不似閑。
醉裏下樓知早晚，喧喧扶路笑歌還。
題過所畫枯木竹石三首·其一
作者：蘇軾
朝代：宋

老可能爲竹寫真，小坡今與石傳神。
山僧自覺菩提長，心境都將付卧輪。
題過所畫枯木竹石三首·其三
作者：蘇軾
朝代：宋

倦看澀勒暗蠻村，亂棘孤藤束瘴根。
惟有長身六君子，猗猗猶得似淇園。
題過所畫枯木竹石三首·其二
作者：蘇軾
朝代：宋

散木支離得自全，交柯蚴蟉欲相纏。
不須更說能鳴雁，要以空中得盡年。
題金山寺回文體
作者：蘇軾
朝代：宋

潮隨暗浪雪山傾，遠浦漁舟釣月明。
橋對寺門松逕小，檻當泉眼石波清。
迢迢綠樹江天曉，靄靄紅霞晚日晴。
遥望四邊雲接水，碧峰千點數鷗輕。
題銅陵陳公園雙池詩·其一
作者：蘇軾
朝代：宋

南北山光照綠蘿，濯纓洗耳不須多。
天空月滿宜登眺，看取青銅兩處磨。
題銅陵陳公園雙池詩·其二
作者：蘇軾
朝代：宋

落帆重到古銅官，長是江風阻往還。
要以謫仙迴舞袖，千年醉拂五松山。
題陳公園
作者：蘇軾
朝代：宋

岡陵來勢遠，幽處更依山。
一片湖景內，千家市井間。
題陳公園
作者：蘇軾
朝代：宋

春池水暖魚自樂，翠嶺竹靜鳥知還。
莫言疊石小風景，捲簾看盡銅官山。
題雙竹堂壁
作者：蘇軾
朝代：宋

江上檣竿一百尺，山中樓臺十二重。
山僧樓上望江上，遥指檣竿笑殺儂。
題雲龍山張山人草堂石磬
作者：蘇軾
朝代：宋

折爲督郵腰，懸作山人室。
殊非濮上音，信是泗濱石。
題靈峰寺壁
作者：蘇軾
朝代：宋

靈峰山上寶陀寺，白髮東坡又到來。
前世德雲今我是，依稀猶記妙高臺。
題領巾絕句
作者：蘇軾
朝代：宋

臨池妙墨出元常，弄玉嬌姿笑柳娘。
吟雪屢曾驚太傅，斷弦何必試中郎。
題馮通直明月湖詩後
作者：蘇軾
朝代：宋

老衍清篇墨未枯，小馮新作語尤殊。
呼兒浄洗涵星硯，爲子賡歌墮月湖。
聞道牂江空抱珥，年來合浦自還珠。
請君多釀蓮花酒，準擬王喬下履鳬。
顔樂亭詩
作者：蘇軾
朝代：宋

天生烝民，爲之鼻口。
美者可嚼，芬者可嗅。
美必有惡，芬必有臭。
我無天游，六鑿交鬥。
騖而不返，跬步商受。
偉哉先師，安此微陋。
孟賁股栗，虎豹却走。
眇然其身，中亦何有。
我求至樂，千載無偶。
執瓢從之，忽焉在後。
顔闔
作者：蘇軾
朝代：宋

顔闔古有道，躬耕自衣食。
區區魯小邦，不足隠明德。
軺車來我門，聘幣繼金璧。
出門應使者，耕稼不謀國。
但疑誤將命，非敢憚行役。
使者反錫命，戶庭空履迹。
薄俗徇世榮，截趾履之適。
所重易所輕，隋珠彈飛翼。
伊人畏照影，獨往就陰息。
鼎俎薦忠賢，誰能死燔炙。
念彼藏衣冠，安知獲堯客。
風折松聯句
作者：蘇軾
朝代：宋

龍枝已逐風雷變，減却虛窗半日凉。
天愛禪心圓且潔，故添明月伴清光。
風水洞二首和李節推·其一
作者：蘇軾
朝代：宋

風轉鳴空穴，泉幽瀉石門。
虛心聞地籟，妄意覓桃源。
過客詩難好，居僧語不繁。
歸瓶得冰雪，清冷慰文園。
風水洞二首和李節推·其二
作者：蘇軾
朝代：宋

山前乳水隔塵凡，山上仙風舞檜杉。
細細龍鱗生亂石，團團羊角轉空巌。
馮夷窟宅非梁棟，御寇車輿謝轡銜。
世事漸艱吾欲去，永隨二子脫譏讒。
風水洞聞二禽
作者：蘇軾
朝代：宋

林外一聲青竹筍，坐間半醉白頭翁。
春山最好不歸去，慚愧春禽解勸儂。
食檳榔
作者：蘇軾
朝代：宋

月照無枝林，夜棟立萬礎。
眇眇雲間扇，蔭此八月暑。
上有垂房子，下繞絳刺禦。
風欺紫鳳卵，雨暗蒼龍乳。
裂包一墮地，還以皮自煮。
北客初未諳，勸食俗難阻。
中虛畏泄氣，始嚼或半吐。
吸津得微甘，著齒隨亦苦。
面目太嚴冷，滋味絕媚嫵。
誅彭勳可策，推轂勇宜賈。
瘴風作堅頑，導利時有補。
藥儲固可爾，果錄詎用許。
先生失膏粱，便腹委敗鼓。
日啖過一粒，腸胃爲所侮。
蟄雷殷臍腎，藜藿腐亭午。
書燈看膏盡，鉦漏歷歷數。
老眼怕少睡，竟使赤眥弩。
渴思梅林嚥，饑念黄獨舉。
柰何農經中，收此困羈旅。
牛舌不餉人，一斛肯多與。
乃知見本偏，但可酬惡語。
食甘
作者：蘇軾
朝代：宋

一雙羅帕未分珍，林下先嘗愧逐臣。
露葉霜枝剪寒碧，金盤玉指破芳辛。
清泉蔌蔌先流齒，香霧霏霏欲噀人。
坐客殷勤爲收子，千奴一掬奈吾貧。
食荔支二首·其一
作者：蘇軾
朝代：宋

丞相祠堂下，將軍大樹傍。
炎雲駢火實，瑞露酌天漿。
爛紫垂先熟，高紅掛遠揚。
分甘遍鈴下，也到黑衣郎。
食荔支二首·其二
作者：蘇軾
朝代：宋

羅浮山下四時春，盧橘楊梅次第新。
日啖荔支三百顆，不辭長作嶺南人。
食雉
作者：蘇軾
朝代：宋

雄雉曳修尾，驚飛向日斜。
空中紛格鬬，綵羽落如花。
喧呼勇不顧，投網誰復嗟。
百錢得一雙，新味時所佳。
烹煎雜鷄鶩，爪距漫槎牙。
誰知化爲蜃，海上落飛鴉。
飲湖上初晴後雨
作者：蘇軾
朝代：宋
体裁：七言绝句

水光瀲灩晴方好，山色空濛雨亦奇。
欲把西湖比西子，淡妝濃抹總相宜。
飲湖上初晴後雨二首·其一
作者：蘇軾
朝代：宋

朝曦迎客艷重岡，晚雨留人入醉鄉。
此意自佳君不會，一杯當屬水仙王。
飲湖上初晴後雨二首·其二
作者：蘇軾
朝代：宋

水光瀲灧晴方好，山色空濛雨亦奇。
若把西湖比西子，淡粧濃抹總相宜。
驪山三絕句·其一
作者：蘇軾
朝代：宋

功成惟欲善持盈，可歎前王恃太平。
辛苦驪山山下土，阿房纔廢又華清。
驪山三絕句·其三
作者：蘇軾
朝代：宋

海中方士覓三山，萬古明知去不還。
咫尺秦陵是商鑑，朝元何必苦躋攀。
驪山三絕句·其二
作者：蘇軾
朝代：宋

幾變雕牆幾變灰，舉烽指鹿事悠哉。
上皇不念前車戒，却怨驪山是禍胎。
高郵陳直躬處士畫雁二首·其一
作者：蘇軾
朝代：宋

野雁見人時，未起意先改。
君從何處看，得此無人態。
無乃槁木形，人禽兩自在。
北風振枯葦，微雪落璀璀。
慘澹雲水昏，晶熒沙礫碎。
弋人悵何慕，一舉渺江海。
高郵陳直躬處士畫雁二首·其二
作者：蘇軾
朝代：宋

衆禽事紛爭，野雁獨閑潔。
徐行意自得，俯仰若有節。
我衰寄江湖，老伴雜鵝鴨。
作書問陳子，曉景畫苕霅。
依依聚圓沙，稍稍動斜月。
先鳴獨鼓翅，吹亂蘆花雪。
鬰孤臺
作者：蘇軾
朝代：宋

八境見圖畫，鬰孤如舊游。
山爲翠浪湧，水作玉虹流。
日麗崆峒曉，風酣章貢秋。
丹青未變葉，鱗甲欲生洲。
嵐氣昏城樹，灘聲入市樓。
烟雲侵嶺路，草木半炎州。
故國千峰外，高臺十日留。
他年三宿處，準擬繫歸舟。
鬰孤臺
作者：蘇軾
朝代：宋

吾生如寄耳，嶺海亦閑游。
贛石三百里，寒江尺五流。
楚山微有霰，越瘴久無秋。
望斷橫雲嶠，魂飛咤雪洲。
曉鐘時出寺，暮鼓各鳴樓。
歸路迷千嶂，勞生閱百州。
不隨猿鶴化，甘作賈胡留。
祇有貂裘在，猶堪買釣舟。
魚蠻子
作者：蘇軾
朝代：宋

江淮水爲田，舟楫爲室居。
魚蝦以爲糧，不耕自有餘。
異哉魚蠻子，本非左衽徒。
連排入江住，竹瓦三尺廬。
於焉長子孫，戚施且侏儒。
擘水取魴鯉，易如拾諸途。
破釜不著鹽，雪鱗芼青蔬。
一飽便甘寢，何異獺與狙。
人間行路難，踏地出賦租。
不如魚蠻子，駕浪浮空虛。
空虛未可知，會當算舟車。
蠻子叩頭泣，勿語桑大夫。
鯿魚
作者：蘇軾
朝代：宋

曉日照江水，遊鱼似玉瓶。
誰言解縮項，貪餌每遭烹。
杜老當年意，臨流憶孟生。
吾今又悲子，輟筯涕縱橫。
鰒魚行
作者：蘇軾
朝代：宋

漸臺人散長弓射，初噉鰒魚人未識。
西陵衰老繐帳空，肯向北河親饋食。
兩雄一律盜漢家，嗜好亦若肩相差。
食每對之先太息，不因噎嘔緣瘡痂。
中間霸據關梁隔，一枚何啻千金直。
百年南北鮭菜通，往往殘餘飽臧獲。
東隨海舶號倭螺，異方珍寶來更多。
磨沙瀹瀋成大胾，剖蚌作脯分餘波。
君不聞蓬萊閣下駝棋島，八月邊風備胡獠。
舶船跋浪黿鼉震，長鑱鏟處崖谷倒。
膳夫善治薦華堂，坐令雕俎生輝光。
肉芝石耳不足數，醋芼魚皮真倚牆。
中都貴人珍此味，糟浥油藏能遠致。
割肥方厭萬錢厨，决眥可醒千日醉。
三韓使者金鼎來，方奩饋送煩輿臺。
遼東太守遠自獻，臨淄掾吏誰爲材。
吾生東歸收一斛，苞苴未肯鑽華屋。
分送羹材作眼明，却取細書防老讀。
鳳翔八觀·李氏園
作者：蘇軾
朝代：宋

朝遊北城東，回首見修竹。
下有朱門家，破牆圍古屋。
舉鞭叩其戶，幽響答空谷。
入門所見夥，十步九移目。
異花兼四方，野鳥喧百族。
其西引溪水，活活轉牆曲。
東注入深林，林深窗戶綠。
水光兼竹浄，時有獨立鵠。
林中百尺松，歲久蒼鱗蹙。
豈惟此地少，意恐關中獨。
小橋過南浦，夾道多喬木。
隠如城百雉，挺若舟千斛。
陰陰日光淡，黯黯秋氣蓄。
盡東爲方池，野雁雜家鶩。
紅梨驚合抱，映島孤雲馥。
春光水溶漾，雪陣風翻撲。
其北臨長溪，波聲卷平陸。
北山卧可見，蒼翠間磽禿。
我時來周覽，問此誰所築。
云昔李將軍，負險乘衰叔。
抽錢算間口，但未榷羹粥。
當時奪民田，失業安敢哭。
誰家美園囿，籍沒不容贖。
此亭破千家，鬰鬰城之麓。
將軍竟何事，蟣蝨生刀䪅。
何嘗載美酒，來此駐車轂。
空使後世人，聞名頸猶縮。
我今官正閑，屢至因休沐。
人生營居止，竟爲何人卜。
何當辦一身，永與清景逐。
鳳翔八觀·東湖
作者：蘇軾
朝代：宋

吾家蜀江上，江水清如藍。
爾來走塵土，意思殊不堪。
況當岐山下，風物尤可慚。
有山禿如赭，有水濁如泔。
不謂郡城東，數步見湖潭。
入門便清奧，怳如夢西南。
泉源從高來，隨波走涵涵。
東去觸重阜，盡爲湖所貪。
但見蒼石螭，開口吐清甘。
借汝腹中過，胡爲目眈眈。
新荷弄晚凉，輕棹極幽探。
飄颻忘遠近，偃息遺珮篸。
深有龜與魚，淺有螺與蚶。
曝晴復戲雨，戢戢多於蠶。
浮沉無停餌，倏忽遽滿籃。
絲緡雖强致，瑣細安足戡。
聞昔周道興，翠鳳棲孤嵐。
飛鳴飲此水，照影弄毿毿。
至今多梧桐，合抱如彭聃。
彩羽無復見，上有鸇搏鵪。
嗟予生雖晚，好古意所妉。
圖書已漫漶，猶復訪僑郯。
卷阿詩可繼，此意久已含。
扶風古三輔，政事豈汝諳。
聊爲湖上飲，一縱醉後談。
門前遠行客，劫劫無留驂。
問胡不回首，毋乃趁朝參。
予今正疏懶，官長幸見函。
不辭日游再，行恐歲滿三。
暮歸還倒載，鐘鼓已韽韽。
鳳翔八觀·王維吳道子畫
作者：蘇軾
朝代：宋

何處訪吳畫，普門與開元。
開元有東塔，摩詰留手痕。
吾觀畫品中，莫如二子尊。
道子實雄放，浩如海波翻。
當其下手風雨快，筆所未到氣已吞。
亭亭雙林間，彩暈扶桑暾。
中有至人談寂滅，悟者悲涕迷者手自捫。
蠻君鬼伯千萬萬，相排競進頭如黿。
摩詰本詩老，佩芷襲芳蓀。
今觀此壁畫，亦若其詩清且敦。
祇園弟子盡鶴骨，心如死灰不復溫。
門前兩叢竹，雪節貫霜根。
交柯亂葉動無數，一一皆可尋其源。
吳生雖妙絕，猶以畫工論。
摩詰得之於象外，有如仙翮謝籠樊。
吾觀二子皆神俊，又於維也斂衽無間言。
鳳翔八觀·真興寺閣
作者：蘇軾
朝代：宋

山川與城郭，漠漠同一形。
市人與鴉鵲，浩浩同一聲。
此閣幾何高，何人之所營。
側身送落日，引手攀飛星。
當年王中令，斫木南山頳。
寫真留閣下，鐵面眼有稜。
身强八九尺，與閣兩崢嶸。
古人雖暴恣，作事今世驚。
登者尚呀喘，作者何以勝。
曷不觀此閣，其人勇且英。
鳳翔八觀·石鼓歌
作者：蘇軾
朝代：宋

冬十二月歲辛丑，我初從政見魯叟。
舊聞石鼓今見之，文字鬰律蛟蛇走。
細觀初以指畫肚，欲讀嗟如箝在口。
韓公好古生已遲，我今況又百年後。
强尋偏傍推點畫，時得一二遺八九。
我車既攻馬亦同，其魚維鱮貫之柳。
古器縱橫猶識鼎，衆星錯落僅名斗。
模糊半已隠瘢胝，詰曲猶能辨跟肘。
娟娟缺月隠雲霧，濯濯嘉禾秀稂莠。
漂流百戰偶然存，獨立千載誰與友。
上追軒頡相唯諾，下揖冰斯同鷇㝅。
憶昔周宣歌鴻雁，當時籀史變蝌蚪。
厭亂人方思聖賢，中興天爲生耆耈。
東征徐虜闞虓虎，北伏犬戎隨指嗾。
象胥雜沓貢狼鹿，方召聯翩賜圭卣。
遂因鼓鼙思將帥，豈爲考擊煩矇瞍。
何人作頌比嵩高，萬古斯文齊岣嶁。
勳勞至大不矜伐，文武未遠猶忠厚。
欲尋年歲無甲乙，豈有名字記誰某。
自從周衰更七國，竟使秦人有九有。
埽除詩書誦法律，投棄俎豆陳鞭杻。
當年何人佐祖龍，上蔡公子牽黄狗。
登山刻石頌功烈，後者無繼前無偶。
皆云皇帝巡四國，烹滅强暴救黔首。
六經既已委灰塵，此鼓亦當遭擊剖。
傳聞九鼎淪泗上，欲使萬夫沉水取。
暴君縱欲窮人力，神物義不污秦垢。
是時石鼓何處避，無乃天工令鬼守。
興亡百變物自閑，富貴一朝名不朽。
細思物理坐歎息，人生安得如汝壽。
鳳翔八觀·秦穆公墓
作者：蘇軾
朝代：宋

橐泉在城東，墓在城中無百步。
乃知昔未有此城，秦人以泉識公墓。
昔公生不誅孟明，豈有死之日而忍用其良。
乃知三子徇公意，亦如齊之二子從田橫。
古人感一飯，尚能殺其身。
今人不復見此等，乃以所見疑古人。
古人不可望，今人益可傷。
鳳翔八觀·維摩像唐楊惠之塑在天柱寺
作者：蘇軾
朝代：宋

昔者子輿病且死，其友子祀往問之。
跰𨇤鑒井自歎息，造物將安以我爲。
今觀古塑維摩像，病骨磊嵬如枯龜。
乃知至人外生死，此身變化浮雲隨。
世人豈不碩且好，身雖未病心已疲。
此叟神完中有恃，談笑可却千熊羆。
當其在時或問法，俯首無言心自知。
至今遺像兀不語，與昔未死無增虧。
田翁里婦那肯顧，時有野鼠銜其髭。
見之使人每自失，誰能與詰無言師。
鳳翔八觀·詛楚文
作者：蘇軾
朝代：宋

崢嶸開元寺，彷彿祈年觀。
舊築掃成空，古碑埋不爛。
詛書雖可讀，字法嗟久換。
詞云秦嗣王，敢使祝用瓚。
先君穆公世，與楚約相捍。
質之於巫咸，萬葉期不叛。
今其後嗣王，乃敢搆多難。
刳胎殺無罪，親族遭圉絆。
計其所稱訴，何啻桀紂亂。
吾聞古秦俗，面詐背不汗。
豈惟公子卬，社鬼亦遭謾。
遼哉千載後，發我一笑粲。
鴉種麥行
作者：蘇軾
朝代：宋

霜林老鴉閑無用，畦東拾麥畦西種。
畦西種得青猗猗，畦東已作牛尾稀。
明年麥熟芒攢槊，農夫未食鴉先啄。
徐行俯仰若自矜，鼓翅跳踉上牛角。
憶昔舜耕歷山鳥爲耘，如今老鴉種麥更辛勤。
農夫羅拜鴉飛起，勸農使者來行水。
鶴歎
作者：蘇軾
朝代：宋

園中有鶴馴可呼，我欲呼之立坐隅。
鶴有難色側睨予，豈欲臆對如鵩乎。
我生如寄良畸孤，三尺長脛閣瘦軀。
俯啄少許便有餘，何至以身爲子娛。
驅之上堂立斯須，投以餠餌視若無。
戛然長鳴乃下趨，難進易退我不如。
鷓鴣天
作者：蘇軾
朝代：宋

林斷山明竹隱牆。亂蟬衰草小池塘。翻空白鳥時時見，照水紅蕖細細香。村舍外，古城旁。杖藜徐步轉斜陽。殷勤昨夜三更雨，又得浮生一日涼。
鷓鴣天
作者：蘇軾
朝代：宋

笑拈紅梅嚲翠翹。揚州十里最妖饒。夜來綺席親曾見，撮得精神滴滴嬌。嬌後眼，舞時腰。劉郎幾度欲魂消。明朝酒醒知何處，腸斷雲間《紫玉簫》。
鷓鴣天
作者：蘇軾
朝代：宋

羅帶雙垂畫不成。殢人嬌態最輕盈。酥胸斜抱天邊月，玉手輕彈水面冰。無限事，許多情。四弦絲竹苦丁寧。饒君撥盡相思調，待聽梧桐葉落聲。
鹽官絕句四首·僧爽白雞
作者：蘇軾
朝代：宋

斷尾雄雞本畏烹，年來聽法伴修行。
還須却置蓮花漏，老怯風霜恐不鳴。
鹽官絕句四首·北寺悟空禪師塔
作者：蘇軾
朝代：宋

已將世界等微塵，空裏浮花夢裏身。
豈爲龍顔更分別，只應天眼識天人。
鹽官絕句四首·南寺千佛閣
作者：蘇軾
朝代：宋

古邑居民半海濤，師來構築便能高。
千金用盡身無事，坐看香烟繞白毫。
鹽官絕句四首·塔前古檜
作者：蘇軾
朝代：宋

當年雙檜是雙童，相對無言老更恭。
庭雪到腰埋不死，如今化作兩蒼龍。
鹽官部役戲呈同事兼寄述古
作者：蘇軾
朝代：宋

新月照水水欲冰，夜霜穿屋衣生稜。
野廬半與牛羊共，曉鼓却隨鴉鵲興。
夜來履破裘穿縫，紅頰曲眉應入夢。
千夫在野口如林，豈不懷歸畏嘲弄。
我州賢將知人勞，已釀白酒買豚羔。
耐寒努力歸不遠，兩脚凍硬須公軟。
鹿鳴宴
作者：蘇軾
朝代：宋

連騎匆匆畫鼓喧，喜君新奪錦標還。
金罍浮菊催開宴，紅蕊將春待入關。
他日曾陪探禹穴，白頭重見賦南山。
何時共樂昇平事，風月笙簫坐夜閑。
黄州春日雜書四絕·其一
作者：蘇軾
朝代：宋

楚鄉春冷早梅天，柳色波光已鬬妍。
淮上雁行皆北向，可無消息到儂邊。
黄州春日雜書四絕·其三
作者：蘇軾
朝代：宋

清曉披衣尋杖藜，隔牆已見最繁枝。
老人無計酬清麗，夜就寒光讀楚辭。
黄州春日雜書四絕·其二
作者：蘇軾
朝代：宋

中州臘盡春猶淺，只有梅花最可憐。
坐遣牡丹成俗物，豐肌弱骨不成妍。
黄州春日雜書四絕·其四
作者：蘇軾
朝代：宋

病腹難堪七椀茶，曉窗睡起日西斜。
貧無隙地栽桃李，日日門前看賣花。
黄樓致語口號
作者：蘇軾
朝代：宋

一新柱石壯嚴闉，更值西風落帽辰。
不用游從誇燕子，直將氣燄壓波神。
山川尚遶當時國，城郭猶飄廣陌塵。
誰憑闌干賞風月，使君留意在斯民。
黄河
作者：蘇軾
朝代：宋

活活何人見混茫，崑崙氣脈本來黄。
濁流若解污清濟，驚浪應須動太行。
帝假一源神禹迹，世流三患梗堯鄉。
靈槎果有仙家事，試問青天路短長。
黄牛廟
作者：蘇軾
朝代：宋

江邊石壁高無路，上有黄牛不服箱。
廟前行客拜且舞，擊鼓吹簫屠白羊。
山下耕牛苦磽确，兩角磨崖四蹄濕。
青芻半束長苦饑，仰看黄牛安可及。
黄魯直以詩饋雙井茶次韵爲謝
作者：蘇軾
朝代：宋

江夏無雙種奇茗，汝陰六一誇新書。
磨成不敢付僮僕，自看雪湯生璣珠。
列仙之儒瘠不腴，只有病渴同相如。
明年我欲東南去，畫舫何妨宿太湖。
鼠須筆
作者：蘇軾
朝代：宋

太倉失陳紅，狡穴得餘腐。
既興丞相嘆，又發廷尉怒。
磔肉飼饑貓，分髯雜霜兔。
插架刀槊健，落紙龍蛇騖。
物理未易詰，時來即所遇。
穿墉何卑微，托此得佳譽。
齋日致語口號
作者：蘇軾
朝代：宋

媧皇得道自神仙，金母長生不計年。
甲子會逢三朔旦，歲星行看兩周天。
消兵漸覺腰無犢，種德方知福有田。
彤管何人書後會，椒花椿頌一時編。
龍尾石研寄猶子遠
作者：蘇軾
朝代：宋

皎皎穿雲月，青青出水荷。
文章工點𪑮，忠義老研磨。
偉節何須怒，寬饒要少和。
吾衰安用此，寄與小東坡。
龍尾硯歌
作者：蘇軾
朝代：宋

黄琮白琥天不惜，顧恐貪夫死懷璧。
君看龍尾豈石材，玉德金聲寓於石。
與天作石來幾時，與人作硯初不辭。
詩成鮑謝石何與，筆落鍾王硯不知。
錦茵玉匣俱塵垢，擣練支牀亦何有。
況瞋蘇子鳳咮銘，戲語相嘲作牛後。
碧天照水風吹雲，明窗大几清無塵。
我生天地一閑物，蘇子亦是支離人。
麤言細語都不擇，春蚓秋蛇隨意畫。
願從蘇子老東坡，仁者不用生分別。
龍山補亡·其一
作者：蘇軾
朝代：宋

征西天府，重九令節。
駕言龍山，宴凱羣哲。
壺歌雅奏，緩带輕帢。
胡爲中觴，一笑粲發。
楩楠競秀，榆柳獨脫。
驥騄交騖，駑蹇先蹶。
楚狂醉亂，隕帽莫覺。
戎服囚首，枯顱茁髮。
惟明將軍，度量豁達。
容此下士，顛倒冠襪。
宰夫揚觶，兕觥舉罰。
請歌相鼠，以侑此爵。
龍山補亡·其二
作者：蘇軾
朝代：宋

吾聞君子，蹈常履素。
晦明風雨，不改其度。
平生丘壑，散髮箕裾。
墜車天全，顛沛何懼。
腰適忘带，足適忘屨。
不知有我，帽復奚數。
流水莫繫，浮雲暫寓。
飄然隨風，非去非取。
我冠明月，佩服寶璐。
不纓而結，不簪而附。
歌詩甯擇，請飲相鼠。
罰此陋人，俾出童羖。
龜山
作者：蘇軾
朝代：宋

我生飄蕩去何求，再過龜山歲五周。
身行萬里半天下，僧卧一庵初白頭。
地隔中原勞北望，潮連滄海欲東游。
元嘉舊事無人記，故壘摧頹今在不。
龜山辯才師
作者：蘇軾
朝代：宋

此生念念浮雲改，寄語長淮今好在。
故人宴坐虹梁南，新河巧出龜山背。
木魚呼客振林莽，鐵鳳橫空飛綵繪。
忽驚堂宇變雄深，坐覺風雷生謦欬。
羨師游戲浮漚間，笑我榮枯彈指內。
嘗茶看畫亦不惡，問法求詩了無礙。
千里孤帆又獨來，五年一夢誰相對。
何當來世結香火，永與名山供井磑。
丁亥生日
作者：蘇轍
朝代：宋

少年即病肺，喘作鋸木聲。
中年復病脾，暴下泉流傾。
困苦始知道，處世百欲輕。
收功在晚年，二疾忽已平。
來年今日中，正行七十程。
老聃本吾師，妙語初自明。
至哉希夷微，不受外物嬰。
非三亦非一，了了無形形。
迎隨俱不見，瞿曇謂無生。
湛然琉璃內，寶月長盈盈。
七十三歲作
作者：蘇轍
朝代：宋

一生有志恨無才，久爾蕭蕭白髮催。
力學當年真自信，初心到此未應回。
舊人化去渾無幾，新障重生撥不開。
七十三年還住否，獲麟後事轉難裁。
七十吟
作者：蘇轍
朝代：宋

年來霜雪上人頭，俄爾相將七十秋。
欲去天公未遣去，久留敝宅恐難留。
六窗漸暗猶牽物，一點微明更著油。
近聽老盧親下種，滿田宿草費鋤耰。
七夕
作者：蘇轍
朝代：宋

火流知節換，秋到喜身安。
林鵲真安往，河橋晚未完。
得閑心不厭，求巧老應難。
送酒誰知我，瓢樽昨暮乾。
三不歸行
作者：蘇轍
朝代：宋

客心摇摇若懸旌，三度欲歸歸不成。
方春欲歸我自懶，秋冬欲歸事自變。
問我欲歸定何時，天公默定人不知。
孔公晚歲將入楚，盤桓陳蔡行且住。
昭王已死不復南，意欲歸老父母邦。
衛靈父子無足取，姑爾息肩俟東魯。
三桓豈知用聖人，哀公亦自不能臣。
冉求一戰却齊虜，請君召師君亦許。
歸來閉戶理詩書，弁冕時出從大夫。
夢見周公已不復，老死故國心亦足。
孔公愈老愈屯邅，顧我未及門下賢。
鄉邦萬里不能往，妻孥近寄潁川上。
依嵩架潁結茅茨，自問此志於何期。
汝南一寓歲行復，來年歸去栽松竹。
三日上辛祈穀除日宿齋戶部右曹元日賦三絕句寄呈子瞻兄·其一
作者：蘇轍
朝代：宋

七度江南自作年，去年初喜奉椒槃。
冬來誤入文昌省，連日齋居未許還。
三日上辛祈穀除日宿齋戶部右曹元日賦三絕句寄呈子瞻兄·其三
作者：蘇轍
朝代：宋

北客南來歲欲除，燈山火急萬人扶。
欲觀翠輦巡遊盛，深怯南宮鎖鑰拘。
三日上辛祈穀除日宿齋戶部右曹元日賦三絕句寄呈子瞻兄·其二
作者：蘇轍
朝代：宋

今歲初辛日正三，明朝春氣漸東南。
還家强作銀幡會，雪底蒿芹欲滿籃。
三遊洞
作者：蘇轍
朝代：宋

洞前危徑不容足，洞中明曠坐百人。
蒼崖硉兀起成柱，亂石散列如驚麇。
清溪百丈下無路，水滿沙土如魚鱗。
夜深明月出山頂，下照洞口纔及唇。
沉沉深黑若大屋，野老構火青如燐。
平明欲出迷上下，洞氣飄亂爲橫雲。
深山大澤亦有是，野鳥鳴噪孤熊蹲。
三人一去無復見，至今冠蓋長滿門。
上元
作者：蘇轍
朝代：宋

上元車馬正喧喧，老病無聊長掩門。
不著繁燈眩雙目，獨邀明月上前軒。
跏趺默坐聞三鼓，寂寞誰來共一樽。
已覺城中塵土臭，急將清雨洗乾坤。
上元不出
作者：蘇轍
朝代：宋

春寒未脫紫貂裘，燈火催人夜出遊。
老厭歌鍾空命酒，病嫌風露怯登樓。
擁袍坐睡曾無念，結客追歡久已休。
試問西鄰傳法老，此時情味似儂不。
上元前雪三絕句·其一
作者：蘇轍
朝代：宋

臘中平地雪盈尺，嵩隗山田麥尚乾。
不管上元燈火夜，飛花處處作春寒。
上元前雪三絕句·其三
作者：蘇轍
朝代：宋

天公似管人間事，近事傳聞半是非。
但使麥田饒雨雪，饑人得飽未相違。
上元前雪三絕句·其二
作者：蘇轍
朝代：宋

閉門不問門前事，燈火薰天自不知。
聞道朝來雪又下，老人今歲未應饑。
上元夜
作者：蘇轍
朝代：宋

新春收積雨，明月澹微雲。
照水疏燈出，因風遠樂聞。
天涯仍有節，人事竟何分。
賣酒真拘束，何時一醉醺。
上元夜适勸至西禪觀燈
作者：蘇轍
朝代：宋

三年不踏門前路，今夜仍看屋裏燈。
照佛有餘長自照，澄心無法便成澄。
追歡狂客去忘返，入定孤僧喚不譍。
更到西禪何所問，隔牆魚鼓正登登。
上元後一日觀燈寄王四
作者：蘇轍
朝代：宋

城頭月減一分圓，城裏人家萬炬然。
紫陌羣遊逢酒住，紅裙醉舞向人妍。
且爲行樂終今夕，共道重來便隔年。
遥想猖狂夜深處，河沙飛水濕歸韉。
上元雪
作者：蘇轍
朝代：宋

上元燈火家家辦，遍地瓊瑶夜夜深。
衲被蒙頭真老病，紗籠照佛本無心。
床頭酒甕恰三斗，山下麥田真百金。
乞我終年醉且飽，端能擁鼻作微吟。
上巳
作者：蘇轍
朝代：宋

春服初成日暖，潩河漸滿風凉。
欲復孔門故事，略有童冠相將。
城西百步而近，杏花半落草香。
欣然願與數子，臨水一振衣裳。
故人有酒未酌，爲我班荆舉觴。
我雖少飲不醉，未怪遊人若狂。
春風自爾一月，花絮極目飛揚。
誦詩相勸行樂，良士但取無荒。
上巳後
作者：蘇轍
朝代：宋

上巳已過旬日，西湖尚有遊人。
老人復歸閉戶，戶外百事日新。
呼童試問築室，春晚何日堂成。
我家舊廬江上，隠居三世相因。
晏子不願改卜，我今已愧先君。
始有苟合則止，已老姑欲安身。
西望烝嘗有處，傳家圖史常陳。
門中此外何事，世故有耳不聞。
食訖趺坐日昃，此心皎皎常存。
萬事汝勿告我，婚嫁自畢諸孫。
上巳日久病不出示兒侄二首·其一
作者：蘇轍
朝代：宋

春氣侵脾久在床，開門桃李著泥香。
牛鳴頗覺西湖近，鳳去長憐北榭荒。
欲出老人無伴侶，退歸諸子解農桑。
南鄰約賣千竿竹，拄杖穿林看笋長。
上巳日久病不出示兒侄二首·其二
作者：蘇轍
朝代：宋

卧聞諸子到西湖，鵠鷺翩翩衆客俱。
紈扇藤鞋試輕駃，隻雞斗酒助歡娛。
行歌久已饒渠輩，睡美猶應屬老夫。
春服既成沂可浴，孔門世不乏迂儒。
上高息軒起亭二絕·其一
作者：蘇轍
朝代：宋

山下清溪溪上市，溪光山色映人烟。
幽亭正在人聲裏，長與溪山共寂然。
上高息軒起亭二絕·其二
作者：蘇轍
朝代：宋

溪父起收罾下鯉，山翁起賣焙中茶。
長官亦與人俱起，笑擁黄紬放早衙。
不到東西二林
作者：蘇轍
朝代：宋

山北東西寺，高人永遠師。
來遊亦前定，回首獨移時。
社散白蓮盡，山空玄鶴悲。
何年陶靖節，溪上送行遲。
丙戌十月二十三日大雪
作者：蘇轍
朝代：宋

秋成粟滿倉，冬藏雪盈尺。
天意愍無辜，歲事了不逆。
誰言豐年中，遭此大泉厄。
肉好雖甚精，十百非其實。
田家有餘糧，靳靳未肯出。
閭閻但坐視，愍愍不得食。
朝饑願充腸，三五本自足。
飽食就茗飲，竟亦安用十。
姦豪得巧便，輕重竊相易。
鄰邦穀如土，胡越兩不及。
閑民本無頼，翩然去井邑。
土著坐受窮，忍饑待捐瘠。
彼哉陶鈞手，用此狂且愎。
天且無奈何，我亦長太息。
中秋夜八絕·其一
作者：蘇轍
朝代：宋

長空開積雨，清夜流明月。
看盡上樓人，油然就西沒。
中秋夜八絕·其七
作者：蘇轍
朝代：宋

猿狖號枯木，魚龍泣夜潭。
行人已天北，思婦隔江南。
中秋夜八絕·其三
作者：蘇轍
朝代：宋

欲見初容燭，將升尚有星。
漸高圍漸小，雲外轉亭亭。
中秋夜八絕·其二
作者：蘇轍
朝代：宋

誰遣常時月，偏從此夜明。
暗添珠百倍，潛感兔多生。
中秋夜八絕·其五
作者：蘇轍
朝代：宋

浮光看不定，重露試還無。
影翻狂舞客，明誤已棲烏。
中秋夜八絕·其八
作者：蘇轍
朝代：宋

看久須扶立，行貪遂失歸。
誰能終不睡，爛醉羽觴飛。
中秋夜八絕·其六
作者：蘇轍
朝代：宋

巧轉上人衣，徐行度樓角。
河漢冷無雲，冥冥獨飛鵲。
中秋夜八絕·其四
作者：蘇轍
朝代：宋

明入庭陰白，寒侵酒氣微。
夜深看更好，樓上漸人稀。
中秋新堂看月戲作
作者：蘇轍
朝代：宋

年年看月茅檐下，今歲堂成月正圓。
自笑吾人强分別，不應此月倍嬋娟。
虛窗每怯高風度，碧瓦頻驚急雨懸。
七十老翁渾未慣，安居始覺貴公賢。
中秋月望十六終夜如晝
作者：蘇轍
朝代：宋

秋氣久已到，月明如可期。
雲生未望夜，天借極圓時。
冷澈登臨倦，衰慵起舞遲。
兔閑長擣藥，桂老尚生枝。
運轉何年住，清明與物宜。
油然任消長，斤斧定何施。
中秋無月同諸子二首·其一
作者：蘇轍
朝代：宋

風雨來無定，泥塗日向深。
直埋今夜月，真失衆人心。
雲外天衢凈，人間濁霧侵。
幽人久不寐，起坐夜愔愔。
中秋無月同諸子二首·其二
作者：蘇轍
朝代：宋

捲衣換斗酒，欲飲月明中。
坐看浮雲合，遥憐四海同。
清光知未泯，來歲尚無窮。
且盡樽中淥，高眠聽雨風。
中秋見月寄子瞻
作者：蘇轍
朝代：宋

西風吹暑天益高，明月耿耿分秋毫。
彭城閉門青嶂合，卧聽百步鳴飛濤。
使君携客登燕子，月色着人冷如水。
筵前不設鼓與鐘，處處笛聲相應起。
浮雲卷盡流金丸，戲馬臺西山鬰蟠。
杯中淥酒一時盡，衣上白露三更寒。
扁舟明日浮古汴，回首逡巡陵谷變。
河吞巨野入長淮，城沒黄流只三版。
明年築城城似山，伐木爲堤堤更堅。
黄樓未成河已退，空有遺蹟令人看。
城頭見月應更好，河流深處今生草。
子孫幸免魚鱉食，歌舞聊寬使君老。
南都從事老更貧，羞見青天月照人。
飛鶴投籠不能出，曾是彭城坐中客。
久不作詩呈王適
作者：蘇轍
朝代：宋

憐君多病仍經暑，笑我微官長坐曹。
落日東軒談不足，秋風北棹意空勞。
懶將詞賦占掛臆，頻夢江湖把蟹螯。
筆硯生塵空度日，他年何用繼離騷。
久旱府中取虎頭骨投邢山潭水得雨戲作
作者：蘇轍
朝代：宋

邢山潭中黑色龍，經年懶卧泥沙中。
嵩陽山中白額虎，何年一箭肉爲土。
龍雖生，虎雖死，天然猛氣略相似，生不益人死何負。
虎頭枯骨金石堅，投骨潭中潭水旋。
龍知虎猛心已愧，虎知龍懶自增氣。
山前一戰風雨交，父老曉起看麥苗。
君不見岐山死諸葛，真能奔走生仲達。
久雨
作者：蘇轍
朝代：宋

雲低氣尚濁，雨細泥益深。
經旬勢不止，晚稼日已侵。
閑居頼田食，憂如老農心。
堆場欲生耳，棲畝將陸沉。
常賦雖半釋，雜科起相尋。
凶年每多暴，此憂及山林。
號呼天不聞，有言不如喑。
願見雲解脫，秋陽破羣陰。
乘小舟出筠江二首·其一
作者：蘇轍
朝代：宋

短舫漂浮真似葉，小蓬低淺僅如巢。
幽吟但覺山川走，困睡不知風雨交。
紅飯白醪供醉飽，青簑黄篛可纏包。
一竿鶴髮他年事，萬斛龍驤任見嘲。
乘小舟出筠江二首·其二
作者：蘇轍
朝代：宋

宦遊欲學林間鵲，每到新年旋疊巢。
蓬篛籠船聊似屋，漁樵把臂便成交。
不妨袖裏携詩卷，尚可床頭置藥包。
古史欲成身愈困，客來未免答譏嘲。
九日三首·其一
作者：蘇轍
朝代：宋

九日真佳節，年年長賦詩。
深慚鶴髮老，每與菊花期。
帽落無人拾，酒狂聊自持。
豐年餘社甕，天意念衰羸。
九日三首·其一
作者：蘇轍
朝代：宋

早歲寡歡意，衰年仍病纏。
客居逢九日，斗酒破千錢。
萸菊驚秋晚，兒孫慰目前。
登高懶不出，多酌任頹然。
九日三首·其一
作者：蘇轍
朝代：宋

昔忝衣冠舊，今從野老遊。
籬根菊初綻，甕面酒新蒭。
不負重陽節，都無舉世憂。
人生定誰是，萬事本悠悠。
九日三首·其一
作者：蘇轍
朝代：宋

瓢尊空挂壁，九日若爲歡。
白髮逃無計，黄花開已闌。
酒慳慚對客，風起任飄冠。
頼有陶翁伴，貧居得自寬。
九日三首·其三
作者：蘇轍
朝代：宋

幼子淮西客，雙壺思老人。
遠來經顄淡，細酌喜清醇。
飲罷遥憐汝，歸來早及春。
南齋昔未有，餘似舊時貧。
九日三首·其三
作者：蘇轍
朝代：宋

從古重此日，今人那得違。
菊遲知歲閏，酒貴念人饑。
身安且自慰，家遠不成歸。
尚憶少年樂，驚呼人盡非。
九日三首·其三
作者：蘇轍
朝代：宋

河朔今將到，山陽近欲行。
老懷驚聚散，一酌慰平生。
陋巷連牆久，長淮照眼明。
到官紛訟牒，應憶此時情。
九日三首·其三
作者：蘇轍
朝代：宋

黄菊與秋競，白鬚隨日添。
時人知不憙，野老未相嫌。
但酌清樽盡，猶存薄俸霑。
日西聞客至，更問酒家帘。
九日三首·其二
作者：蘇轍
朝代：宋

我飲不爲酒，黄花競此時。
茱萸謾辟惡，麯糵助和脾。
淺酌何勞訴，獨醒徒爾爲。
來年我猶健，相對亦如斯。
九日三首·其二
作者：蘇轍
朝代：宋

欲就九日飲，旋炊三斗醅。
今朝不一醉，坐客有空回。
白髮何須吝，黄花恨晚開。
問知瓶未罄，相勸盡餘杯。
九日三首·其二
作者：蘇轍
朝代：宋

狂夫老無頼，見逐便忘歸。
小酌還成醉，僑居不覺非。
妻孥應念我，風雨未縫衣。
憂患十年足，何時賦式微。
九日三首·其二
作者：蘇轍
朝代：宋

解衣換村酒，酒薄不須嫌。
節到勿空過，杯行且强拈。
得閑身尚健，適意事難兼。
醉卧南窗日，誰知酸與甜。
九日家釀未熟
作者：蘇轍
朝代：宋

平生不喜飲，九日猶一酌。
今年失家釀，節到真寂寞。
床頭瀉餘樽，畦菊吐微萼。
洗盞對妻孥，肴蔬隨厚薄。
興來欲徑醉，量盡還自却。
傍人嘆身健，省己知脾弱。
尚有姑射人，自守常綽約。
養生要慈儉，已老慚矍鑠。
燕居漸忘我，杜門奚不樂。
風麯日已乾，濁醪可徐作。
九日獨酌三首·其一
作者：蘇轍
朝代：宋

府縣嫌吾舊黨人，鄉鄰畏我昔黄門。
終年閉戶已三歲，九日無人共一樽。
白酒近令沽野店，黄花旋遣折籬根。
老妻也說無生話，獨酌油然對子孫。
九日獨酌三首·其三
作者：蘇轍
朝代：宋

平昔交遊今幾人，後生誰復款吾門。
茅檐適性輕華屋，黍酒忘形敵上樽。
東圃旋移花百本，西軒恨斫竹千根。
舍南頼有凌雲柏，父老經過說二孫。
九日獨酌三首·其二
作者：蘇轍
朝代：宋

故國忘歸懶問人，新居斫竹旋開門。
菊生牆下不知節，酒滴床頭初滿樽。
漲水驟來真有浪，浮雲卷去自無根。
凡心漫作潁濱傳，留與他年好事孫。
九日陰雨不止病中把酒示諸子三首·其一
作者：蘇轍
朝代：宋

旱久翻成霧雨災，老人腹疾强啣杯。
官醅菉豆適初熟，籬菊黄花終未開。
兒女共憐佳節過，鷄豚恐有故人來。
衰年此會真餘幾，薄酒無多不用推。
九日陰雨不止病中把酒示諸子三首·其三
作者：蘇轍
朝代：宋

庭菊兼黄白，村醪雜聖賢。
微吟還自喜，不飲信徒然。
陶亮貧非病，孟嘉醒亦顛。
相看莫相笑，與爾各當年。
九日陰雨不止病中把酒示諸子三首·其二
作者：蘇轍
朝代：宋

九日不能飲，呦呦覺胃寒。
妻孥勸把盞，萸菊正堆槃。
懶極久成病，年高終鮮歡。
道人嫌服藥，心息自相安。
九月十一日書事
作者：蘇轍
朝代：宋

東牆瘦菊早開花，九日金鈿已自嘉。
黍麥候遲初響罋，米鹽法細未還家。
潑醅昨夜驚泉涌，洗盞今晨聽婦誇。
歸採茱萸重一醉，不須怪問日時差。
乾荔支
作者：蘇轍
朝代：宋

含露迎風惜不嘗，故將赤日損容光。
紅消白瘦香猶在，想見當年十八娘。
予初到筠即於酒務庭中種竹四叢杉二本及今三年二物皆茂秋八月洗竹培杉偶賦短篇呈同官
作者：蘇轍
朝代：宋

種竹成叢杉出檐，三年慰我病厭厭。
剪除亂葉風初好，封植孤根笋自添。
高節不知塵土辱，堅姿試待雪霜霑。
屬君留取障斜日，仍記當年此滯淹。
予昔在京師畫工韓若拙爲予寫真今十三年矣容貌日衰展卷茫然葉縣楊生畫不減韓復令作之以記其變偶作
作者：蘇轍
朝代：宋

白髮蒼顔日日新，丹青猶是舊來身。
百年迅速何曾住，方寸空虛老更真。
一幅蕭條寄衰朽，異時仿佛見精神。
近存八十一章注，從道老聃門下人。
二月望日雪二絕·其一
作者：蘇轍
朝代：宋

玄冥留雪惱中春，損麥傷花病老人。
已典布裘捐衲襪，朝來酒盡乞比鄰。
二月望日雪二絕·其二
作者：蘇轍
朝代：宋

老翁衰病不憂花，百口唯須麥養家。
聞道田中猶要雪，兼收凝白試山茶。
五月一日同子瞻轉對
作者：蘇轍
朝代：宋

羸病不堪金束腰，永懷江海舊漁樵。
對床貪聽連宵雨，奏事驚同朔旦朝。
大耿功名元自異，中茅服食舊相要。
一封同上憐狂直，詔許昌言頼有堯。
五月園夫獻紅菊二絕句·其一
作者：蘇轍
朝代：宋

黄花九月傲清霜，百草滿園無此香。
紅紫無端盜名字，試尋本草細商量。
五月園夫獻紅菊二絕句·其二
作者：蘇轍
朝代：宋

南陽白菊有奇功，潭上居人多老翁。
葉似皤蒿莖似棘，未宜放入酒杯中。
亡伯母同安縣君楊氏挽詞
作者：蘇轍
朝代：宋

德盛諸楊族，賢宜伯父家。
周姜職蘋藻，歜母事桑麻。
大邑移封近，陰堂去日賒。
空餘鏡奩在，時出舊笄珈。
亡嫂靖安君蒲氏挽詞二首·其一
作者：蘇轍
朝代：宋

家風足圖史，婦德儼蘋蘩。
湯沐從夫寵，冠衣席弟恩。
克家傳衆子，有後慶多孫。
追養心何極，增封禮尚存。
亡嫂靖安君蒲氏挽詞二首·其二
作者：蘇轍
朝代：宋

宦遊非不遂，流落自粗疏。
宗黨半天末，存亡驚素書。
佳城東嶺外，茂木故阡餘。
遥想千車送，臨江涕滿裾。
京師送王頤殿丞
作者：蘇轍
朝代：宋

憶遊長安城，皆飲毋卿宅。
身雖坐上賓，心是道路客。
笑言安能久，車馬就奔迫。
城南南山近，勝絕聞自昔。
徘徊竟莫往，指點煩鞭策。
道傍古龍池，深透河渭澤。
山行吾不能，愧此纔咫尺。
壯哉誰開鑿，千頃如一席。
參差山麓近，滉蕩波光射。
君時在池上，俗事厭紛劇。
望門不敢叩，恐笑塵土迹。
自從旅京城，所向愈無適。
君來曾未幾，已復向南國。
扁舟出淮汴，唯見江海碧。
野人處城市，長願有羽翮。
脫身相從遊，未果聊自責。
以蜜酒送柳真公
作者：蘇轍
朝代：宋

床頭釀酒一年餘，氣味全非卓氏壚。
送與幽人試嘗看，不應知是百花鬚。
仲夏始雷
作者：蘇轍
朝代：宋

陽氣溟濛九地來，經春涉夏始聞雷。
麥禾此去或可望，桃李向來誰使開。
號令迍邅人共怪，陰陽顛倒物應猜。
一聲震蕩雖驚耳，遍地妖氛未易回。
任氏閱世堂前大檜
作者：蘇轍
朝代：宋

君家大檜長百尺，根如車輪身弦直。
壯夫連臂不能抱，孤鶴高飛直上立。
狂風動地舞枝幹，大雪翻空洗顔色。
人言此檜三百年，未知昔是何人植。
君家大夫老不遇，一生使氣未嘗屈。
沒身不說歸故里，遺愛自知懷舊邑。
此翁此檜兩相似，相與閱世何終極。
汝南山淺無良材，櫟柱棟椽聊障日。
便令殺身起大厦，亦恐衆材無匹敵。
且留枝葉撓雲霓，猶得世人長太息。
伐雙穀
作者：蘇轍
朝代：宋

芳蘭非不嘉，當門自宜鋤。
矧此惡木陰，久妨長者車。
僕夫礪尋斧，告我日方除。
久持不忍意，柯條益扶疏。
植根雖云固，伐去曾須臾。
我塗雖不寬，出入自有餘。
開門聽還往，并納賢與愚。
荒穢一朝盡，來者皆虛徐。
余居高安三年每晨入莫出輒過聖壽訪聰長老謁方子明浴頭笑語移刻而歸歲月既久作一詩記之
作者：蘇轍
朝代：宋

朝來賣酒江南市，日莫歸爲江北人。
禪老未嫌參請數，漁舟空怪往來頻。
每慚菜飯分齋鉢，時乞香泉洗病身。
世味漸消婚嫁了，幅巾絳褐許相親。
佛池口遇風雨
作者：蘇轍
朝代：宋

長江五月多風暴，欲行先看風日好。
此風忽作東南來，陰雲如涌撥不開。
驚雷往還轉車轂，狂波低昂起坑谷。
中流一葉那復持，卷舒已副天公知。
解帆轉柁不容語，佛池口中幸可住。
須臾急雨變昏霾，柁師喜賀風已回。
澄溪不動縈白練，老木蒼崖蔚葱蒨。
繫舟茅屋得青蔬，試問釣船還有魚。
開樽引滿向妻子，明日復行未須怖。
陰陽開闔良等閑，扁舟誰令乘險艱。
偶遊大愚見餘杭明雅照師舊識子瞻能言西湖舊遊將行賦詩送之
作者：蘇轍
朝代：宋

五年賣鹽酒，勝事不復知。
城東古道場，蕭瑟寒松姿。
出遊誠偶爾，相逢亦不期。
西軒吳越僧，弛擔未多時。
言住西湖中，巖谷涵清漪。
却背閭井喧，曲盡水石奇。
昔年蘇夫子，杖屨無不之。
三百六十寺，處處題清詩。
麋鹿盡相識，况乃比丘師。
辯凈二老人，精明吐琉璃。
笑言每忘去，蒲褐相依隨。
門人几杖立，往往聞談詞。
風雲一解散，變化何不爲。
辯入三昧火，卯塔長松欹。
凈老不復出，麈尾清風施。
蘇公得罪去，布衣拂霜髭。
空存壁間字，鬰屈蟠蛟螭。
知我即兄弟，微官此棲遲。
問何久自苦，五斗寧免饑。
俯首笑不答，且爾聊敖嬉。
我兄次公狂，我復長康癡。
反復自爲計，定知山中宜。
但欲畢婚娶，每爲故人疑。
君歸漫灑掃，野鶴非長羈。
傅欽之學士濟源草堂
作者：蘇轍
朝代：宋

聞有高居直百金，西山南麓北山陰。
園通濟水池塘好，花近洛川顔色深。
人去節旄分重鎮，客來猿鶴感幽吟。
潩溪雨過西湖漲，歸興蕭然定不任。
傅銀青挽詞二首·其一
作者：蘇轍
朝代：宋

名自烏臺發，恩從鳳沼深。
鹽梅和衆口，金玉比誠心。
澹泊平生事，彌留一病侵。
遺言自無憾，朝野爲沾襟。
傅銀青挽詞二首·其二
作者：蘇轍
朝代：宋

丹旐國西門，茅廬濟水深。
官清貧似舊，名重歿猶存。
臺閣傳遺懿，交遊拭淚痕。
君恩不改故，延賞遍諸孫。
元絳參政挽詞
作者：蘇轍
朝代：宋

吳越朝天功在民，當年卿相亦仁人。
曾孫終與元豐政，故老猶知異代因。
吏治清明開白日，文詞俊發吐青春。
鄴都從事堂中客，涕灑高原柏子新。
元老和示小詩自謂非戰之罪復作一絕并坐具還之
作者：蘇轍
朝代：宋

請君却領彌天具，不欲終收陷虎名。
莫道昏沉非戰罪，何如不戰屈人兵。
元老見訪留坐具而去戲作一絕調之
作者：蘇轍
朝代：宋

石霜舊奪裴休笏，坐具只今君自留。
留放書房還會否，受降曾不費戈矛。
入峽
作者：蘇轍
朝代：宋

舟行瞿唐口，兩耳風鳴號。
渺然長江水，千里投一瓢。
峽門石爲戶，鬰怒水力驕。
扁舟落中流，浩如一葉飄。
呼吸信奔浪，不復由長篙。
捩柁破濆旋，畏與亂石遭。
兩山蹙相值，望之不容舠。
漸近乃可入，白鹽最雄高。
草木皆倒生，哀叫悲玄猱。
白雲繚長袖，零落如飛毛。
緬懷洚水年，慘蹙病有堯。
禹益决岷水，屢與山鬼鏖。
摧岡轉大石，破地疏洪濤。
巉巉當道山，斬截肩尾銷。
峭壁下無趾，連峰斷脩腰。
破處不生草，上不掛鳥巢。
水怪不盡戮，下有龍與鰲。
遼哉千萬年，禹死遺迹牢。
豈必見河洛，開峽斯已勞。
兩中秋絕句二首·其一
作者：蘇轍
朝代：宋

潁川城下兩中秋，金氣初凝火尚流。
脾病家人不教飲，官厨好酒亦難求。
兩中秋絕句二首·其二
作者：蘇轍
朝代：宋

兩逢重九尉佗城，蜑叟相從倒酒瓶。
十二年來均寂寞，此心南北兩冥冥。
八璽
作者：蘇轍
朝代：宋

秦人一璽十五城，百二十城當八璽。
元日臨軒組綬新，君臣相顧無窮喜。
九鼎崢嶸夏禹餘，八璽錯落古所無。
古人鄙陋今人笑，父老不慣空驚呼。
八陣磧
作者：蘇轍
朝代：宋

漲江吹八陣，江落陣如故。
我來苦寒後，平沙如匹素。
乘高望遺迹，磊磊六十四。
遥指如布棋，就視不知處。
世稱諸葛公，用衆有法度。
區區落褒斜，軍旅無闊步。
中原竟不到，置陣狹無所。
茫茫平沙中，積石排隊伍。
獨使後世人，知我非莽鹵。
奈何長蛇形，千古竟不悟。
惟餘桓元子，久視不能去。
六月十三日病起走筆寄仇池
作者：蘇轍
朝代：宋

入伏節氣變，翛然如九秋。
牆上有短樹，庭下風颼颼。
風來吹我衣，虻蚋各已收。
移床就堂下，仰見月成鈎。
但與支體快，不作腑臟謀。
半夜起寒熱，展轉脫水鰌。
藥劑失先後，欲速反見留。
不免召楊子，把臂揣厥由。
笑我冷治冷，徒爾苦舌喉。
授我桂與薑，乃始與病投。
逾旬不出戶，映牖披重裘。
遥聞南山下，不與他土侔。
山寒雪不解，清氣晝夜浮。
餘冷入市城，煩熱遭濯潄。
况乃郡齋靜，滿地貯清流。
露濕荷葉凈，月上松柏幽。
牆頭白楊樹，秋聲無時休。
夜蜩感寒氣，上樹鳴啾啾。
野鶴弄池水，落拍翅羽修。
此處雖可愛，慎勿恣意遊。
凡人愛凉冷，凉冷乃熱讎。
試掃北窗下，靜卧却所憂。
屏扇去冰雪，虛室風自油。
歲熱强自厚，良藥彼有不。
再和三首·其一
作者：蘇轍
朝代：宋

穴鼠何須窶數銜，粗官不用苦高談。
夜傾綠蟻風吹竹，晝擁黄紬雪覆庵。
每作微詞還自笑，偶漸餘潤亦成酣。
公詩精絕非倫擬，自古騷人盡在南。
再和三首·其三
作者：蘇轍
朝代：宋

天教窮困欲誰銜，生事那須一一談。
自笑豐年塵滿甑，不堪雨後菌生庵。
士師憔悴經三黜，陶令幽憂付一酣。
他日歸耕若相憶，尺書頻寄北山南。
再和三首·其二
作者：蘇轍
朝代：宋

燕窠泥土一春銜，慚愧封侯止立談。
舊隠尚聞存竹徑，歸休但要葺茅庵。
釣船夢想沿溪泛，酒盞遥思向日酣。
强欲遲留依幕府，吳公行恐召河南。
再和二首·其一
作者：蘇轍
朝代：宋

病起江南力未勻，强將冠劍拂埃塵。
木鷄自笑真無用，芻狗何勞收已陳。
行從鑾旗風日細，側聽廟樂管絃新。
誰知四載勤勞後，併舉成功祚泣辛。
再和二首·其二
作者：蘇轍
朝代：宋

宸心惻惻念汙萊，南籞西池閉不開。
長樂鳴鞘千乘出，顧成薦鬯萬方來。
從臣暗泣新宮柳，父老行依輦路槐。
雙闕影斜朱戶啟，都人留看屬車回。
再和十首·其一
作者：蘇轍
朝代：宋

澗草巖花日日開，江南秋盡似春回。
旋開還落無人顧，惟有山蜂暖尚來。
再和十首·其一〇
作者：蘇轍
朝代：宋

歌舞留賓意自多，華燈數問夜如何。
白頭病客無才思，慣卧茅檐長薜蘿。